text:
Nk’uko Daniel Ngarukiye yabidutangarije ubwo yatugezagaho amashusho y’iyi ndirimbo yakorewe muri Showface, yavuze ko impamvu nyamukuru yabateye gukora iyi ndirimbo, bari bagamije gufatanyiriza hamwe bagahuza ibitekerezo binyuze mu buhanzi bityo bakazamura umuco nyarwanda.
Ngarukiye Daniel benshi bamenye kubera uburyo acuranga inanga, yagize ati, “Buriya nkubwije ukuri twarafatanyije kugira ngo turebe ko twamenyekanisha umuco gakondo wacu w’ikinyarwanda. Iyi ndirimbo umuntu wese uyibona arahita abona isura nyayo y’umuhanzi nyarwanda.”
REBA INDIRIMBO MURAHO MURAHO HANO:
N’ubwo hari benshi baririmba mu njyana zigezweho bakanakundwa n’imbaga y’abantu biganjemo urubyiruko, Daniel we yemera neza ko umurongo w’umuziki ari gukora umunogeye cyane ndetse ubu bwoko bw’umuziki yawukoze adahatiriza kuko bimurimo.
Ati, “Uyu muziki dukora umuntu wese cyane cyane abantu bakuru n’abanyamahanga barawukunda cyane. Njye nawukoze ntahatiriza kuko bindimo, gucuranga inanga ndabizi, kwivuga,…”
“Uyu muziki wacu uduhesha agaciro n’ubwo hari abantu batabikunda. None se umunyamahanga yagutandukanya gute n’abahanzi b’iwabo. Nyine tugomba gucuranga inanga tukerekana umuziki w’iwacu, tukigisha abantu umuco binyuze mu ndirimbo”, Ngarukiye Daniel.
Nyuma y’iyi ndirimbo aba bahanzi bombi bakoranye ntayindi bafite muri studio bateganya gushyira hanze gusa bazakomeza kugenda bahuza ibitekerezo mu rwego rwo kuzamura no kumenyekanisha umuco nyarwanda.
Munyengabe Murungi Sabin.


c: text/html

text:
Ibisobanuro by'ikibazo “One Laptop Per Child report submitted to Public Accounts Committee in May 2016”
Amateka y'ibyabaye
Izi mbonerahamwe ziragaragaza mu magambo arambuye ibikorwa tekinike by'imirimo yakozwe kuri iki kibazo ku rubuga Sobanukirwa. Ibi bishobora gukoreshwa mu gutanga amakuru ku gihe abayobozi bafata mu gusubiza ibibazo, umubare w'ibibazo bisubizwa hakoreshejwe iposita n'ibindi byinshi.
Icyitonderwa: Kugirango ukoreshe aya makuru mu buryo bwiza, ugomba kuba usobanukiwe imyifatire y'abakoresha neza uru rubuga Sobanukirwa. Uburyo, impamvu n'abo ibibazo bibazwa ntabwo bikurikiza umurongo umwe, kandi uzabona kwitiranya no kwibeshya kw'abakoresha urubuga. Ugomba no kuba usobanukiwe neza itegeko rigenga ubwisanzure bwo kumenya amakuru, ndetse n'uburyo abayobozi barikoresha. Icyongeyeho, ugomba kuba usobanukiwe imibare. Ushobora kutwandikira utubaza ibibazo.
Ibi bigaragazwa hano bivuga ko iyo ukoresha urubuga yahisemo irangamimerere ry'ikibazo, kandi irangamimerere ry'igikorwa giheruka ryahinduwe hakurikijwe ibyo. Bibazwe hanyuma bishyirwaho na Sobanukirwa ku bikorwa byabaye mo hagati, umukoresharubuga atatangiye ibisobanuro bihagije. Reba ibifasha mu gushaka Kugirango uhabwe ibisobanuro by'aho igeze.
Ushobora kubona iyi paji mu nyandiko isomwa na mudasobwa nk'igice cya JSON paji ibanza y'ikibazo. Reba ishyinguranyandiko rya API.

robotstxt: allowed

filter: keep


text:
Bamwe mu bafite ubumuga bo mu murenge wa Muhazi wo mu karere ka Rwamagana baravuga ko hari ubufasha bugenerwa abafite ubumuga butabageraho bigatuma bahora mu bwigunge .
Ni bamwe mu bafite ubumuga bo mu murenge wa Muhazi bavuga ko babayeho mu bwigunge bitewe no kutitabwaho uko bikwiye dore ko ngo kenshi n’ubufasha bagenerwa butabageraho bose ,maze bigatuma basa n’abibagiranye.
Nubwo hari abafite ubumuga bo muri uyu murenge bavuga ko nta bufasha bwihariye babona, hari bamwe muri bo bavuga ko bagize amahirwe yo kugobokwa n’abagiraneza maze babigisha kudoda bituma bava mu buzima bwo guhora basabiriza .
Kugira ngo bave mu bwigunge , aba bafite ubumuga baravuga ko habaho gukurikiranwa ku buryo buhoraho ,maze bakajya bafashwa hakurikijwe ubumuga bwa buri wese.
Umunyamabanga nshingwabikorwa w’umurenge wa Muhazi Hanyurwimfura Egide, avuga ko bagerageza gufasha aba bafite ubumuga maze bakababumbira mu matsinda , hanyuma ngo uko ubushobozi bugenda buboneka hifashishijwe abafatanyabikorwa aba bafite ubumuga bakagenda bafashwa buhoro buhoro
Nubwo hashyizweho gahunda yo kwita ku bafite ubumuga hagamijwe kuzamura ubuzima n’imibereho yabo , hirya no hino hari bamwe mu bafite ubumuga bakigaragaza ko bafite imbogamizi ku bijyanye n’ubuzima ndetse n’imibereho yabo.


text:
Dukomereje ku cyiciro cya kabiri cy’ubudehe mu Rwanda rwo ha mbere ni cyo bitaga “Ubuhutu”abakibagamo bakitwa “Abahutu.”
Ubuhutu bwadutse ku ngoma ya Cyilima I Rugwe, ahasaga mu wa 1345 ubwo u Rwanda rwari rumaze kwigarurira Ingoma y’u Buliza.
Icyo gihugu gishya bari bamaze komeka k’u Rwanda, batangiye kugitoza ubworozi bw’inka, ni bwo noneho imiryango yari ifite Inka nyinshi yatangiye gushaka abo bazigabira ngo babafashe kuzigwiza no kuzikwirakwiza mu bihugu bari bigaruriye.
Kuko Inka yari ubukungu fatizo bw’igihugu, zagombaga kuba nyinshi kugira ngo uko abaturage biyongera mu kwigarurira ibihugu ari nako ubukungu bw’igihugu bwiyongera.
Abari bafite inshingano yo kugaba izo nka, ni abari mu cyiciro cya mbere cy’abatunzi bahejeje mu butunzi no mu myumvire aribo bitaga Abatutsi.
Ubuhutu bwari mu cyiciro cy’ubudehe cyari kigizwe ahanini n’abamaze guhembuka gake batangiye gusobanukirwa n’ibyiza by’ubworozi bw’inka bwadukanywe n’Abanyiginya.
Ubuhutu kandi cyari icyiciro cy’abitabiriye kuyoboka Abanyiginya mu gihe cy’itsindwa ry’ibihugu byabo mu gihe cy’iyagurwa ry’igihugu cy’u Rwanda. Abanyiginya nabo bakabitura kubagabira Inka nk’ikimenyetso cy’ikirenga cyarangaga umukire muri ibyo bihe.
Ubuhutu ryari izina rusange ku bagabye (Abatutsi) n’Abagabiwe (Abahutu), ni ukuvuga ko nta wabashaga kwita undi umuhutu ataramugabiye Inka.
Ubuhutu ni ijambo rishaka kuvuga “ubugaragagu bushingiye ku Nka."
Ubuhutu kandi ryari izina rusange ry’abagaragu kuri ba Sebuja. Inka zagabirwaga Umuhutu zitandukanye n’izatangwaga mu buhake, kuko inka yo mu cyiciro cya kabiri cy’ubudehe yabaga ari iy’ubuntu, naho iy’ubuhake yo ikaba yaratangwaga habanje kuyikorera.
Icyo cyiciro cya kabiri cy’ubudehe cyateje u Rwanda imbere cyane kuko cyamaze imyaka myinshi igera kuri 587 (1345-1932) gituma u Rwanda rugira Inka nyinshi.
Kubera ko ibihugu u Rwanda rwagiye rwigarurira rwari rwarabanje gukoresha politiki yo kubagabira Inka, abenshi muri byo bari bamaze kujijukirwa n’ubukungu bwihishe mu bworozi bw’inka, maze uko Gasabo yoromya ibihugu, ni nako borozaga abaturage Inka.
Icyiciro cy’ubudehe cya kabiri ntabwo cyari icyiciro gisuzumirwamo imiterere y’ubutunzi gusa, cyari n’icyiciro kigaragariza ubuyobozi abaturage bafite imyumvire yo kuyoboka itangiye kuzamuka mu mushinga ubaraje ishinga mu kubaka u Rwanda no kurwagura.
Benshi mu bari biganje muri icyo cyiciro babaga ari abaturage b’ibihugu u Rwanda rwabaga rwigaruriye. Bityo bakitabwaho nk’abafite aho bageze, atari uguhera ku busa.
Mu gice gikurikira tuzakomereza ku cyiciro cya gatatu cy’Ubutwa cyabagamo abiswe ‘Abatwa.’


text:
YIGIZE SYOLI
Uyu mugani baca ngo: "Yigize syoli", bawuca iyo babonye umuntu wese wigize umushirasoni kabuhariwe, akaba ikinani muri byose; ni bwo bagira, bati: "Uno mwana cyangwa uno muntu yigize syoli!" Byakomotse kuri Syoli w'i Nyagahanga (Byumba); ahagana mu mwaka w'i 1600.
Syoli yabyirukiye ku Cyuru (Byumba), ku ngoma ya Mutara Semugeshi; abyiruka akunda umuhigo, aba umuhigi w'umukogoto; akica inyamaswa z'ishyamba ndetse ntakangwe n'iz'inkazi: nk'intare, ingwe, imbogo n'izindi. Abandi bahigi baza kumurarika ngo bazajyane guhiga, akabakabukana ngo ntibazi kurasa; ati: "Nzijyana n'umuheto wanjye!" Umugore we yamugira inama yo gufatanya n'abandi kuko nta mugabo umwe, Syoli akamutwama, ngo: "Aho ntugira ngo nanjye ndi nka bamwe mupfa kwita abahigi!" Ati: "Uretse no kujyana umuheto n'aho najyana inkoni yanjye nta nyamaswa yandinda!" Umugore agatererayo utwatsi ati: "Urambone!" Ariko bimwanga mu nda, bukeye ashaka inzoga, ayijyana ku Cyuru kwa sebukwe (se wa Syoli).
Agezeyo abwira sebukwe, ati: "Dawe iyi nzoga nkuzaniye ni iyo kugira ngo uzampanire umuhungu wawe yarananiye; yihaye kujya ahiga mu ishyamba rya Nyagahanga wenyine, kandi muzi uko rimeze; ati: "Ndetse n'abandi bahigi bamuraritse arabirukana ngo ni we uzi umuheto wenyine, batirimuka, nagira ngo mwumvishe ukuri kwabo akantwama akandaza ku nkeke ankoba. Sebukwe aramusubiza, ati: "Genda, ndamara gatatu nkaza kubaza icyo kiroge uko cyigize".
Ya minsi ishize, umukambwe arashyogoza ajya i Nyagahanga iw'umuhungu. Agezeyo asanga Syoli yagiye guhiga wenyine; nimugoroba abungukana ingwe yishe, asanga se yicaye iwe amwereka umuhigo. Amaze kwicara, se aramubaza, ati: "Mbese ko uje uri umwe, abandi mwahiganye bari hehe?" Syoli, ati: "Nta bwo mpigana n'abandi mpiga jyenyine. Se, ati: "Ese mwana wanjye niba uri n'umukogoto, harya urasa umuhinyoro ntiyarengera uzi kwinjiza?" Syoli ati: "Aho nabereye sindahigana n'abandi." Se ararakara; ati: "Nkabona n'umugore wawe yaraguhannye ukamunanira, koko wigize intabikozwa!" Yungamo, ati: "Harya ngo wica ingwe sha! hari ubwo urutoni urunguru ruzakwihererana ubure kivurira!" Umusaza arara ataraye, bukeye azinduka yitahira. Amaze gutaha muka Syoli asigara mu mazi abira kuko yareze umugabo kuri sebukwe. Syoli arabisha, abwira umugore; ati: "Ubu ngiye mu ishyamba kandi sinjyana umuheto, ndajyana icumu n'inkoni yanjye nkuzanire intare; ariko nimara kuyikwereka wiyimbire; noye ayo!"
Nuko aturumbukana icumu n'umujinya wica inka, ubwo hari ku kagoroba, ageze ku ishyamba ajya ku nama mu rucucu rwari mu nsi y'inzira, agisutama urukwavu rumuturumbuka mu nsi yiterera hejuru, agira igihunga, aragwaguza, yishita ku icumu rye ryari rimushinze imbere, rimwahuranya umutima arahwera; azimira atyo azize guhinyura ay'abakuru. Kuva ubwo rero rubanda bibuka uko yajyaga ananira abamuhana ntakangwe n'inyamaswa z'inkazi, bakurizaho bavuga ko umuntu wese wananiranye mu mico akigira intabikangwa yigize syoli


text:
Nyuma y’iminsi mike tubagejejeho inkuru y’abaturage batuye imirenge ya Maraba na Kigoma ho mu karere ka Huye basabaga ubufasha bwo kubakirwa ikiraro ku mugezi wa Mwogo utwara ubuzima bw’abantu ,Mu ijoro ryakeye kuri uyu wa Gatatu uyu mugezi wa Mwogo watwaye undi mwana w’umukobwa anyereye ku iteme ry’ibiti bikinze kuri uyu mugezi akaba ataraboneka.
Tariki ya 18 Gicurasi 2018 ni bwo aba baturage binubiraga ikiraro kiri ku mugezi wa mwogo,aho bavugaga ko iki kiraro cyatwawe n’umugezi maze bigahagarika ubuhahirane ari nako giteza impfu bitewe n’abantu benshi bagwamo dore ko uduti banyuraho ari utwo abaturage bashyizeho two kwifashisha by’igihe gito.
Aha kandi abaturage bavugaga ko ubuyobozi bwabemereye kenshi gukora iki kiraro ntibikorwe imyaka igashira indi igataha ,gusa bifuzaga ko bakunganirwa mu bushobozi,n’iyo basabwa nabo gushyiraho uruhare rwabo.
Nyuma y’iminsi 5 tubagejejeho iyi nkuru,mu ijoro ryakeye rishyira kuri uyu wa gatatu iki kiraro cyongeye gutwara umwana w’umukobwa wigaga mu mwaka wa 6 w’amashuli abanza ngo wari kumwe na Se amuvanye kwa muganga ,maze bagera kuri iki kiraro cy’ibiti bibiri ,umwana akagwamo agatwarwa n’umugezi wa Mwogo.
Kuri uyu wa Gatatu abaturage bari bazindukiye mu gikorwa cyo gushakisha umurambo, aho byageze saa cyenda z’amanywa bataramubona nkuko byakurikiraniwe hafi n’umunyamakuru wa TV/Radio One, Camille NDIKUMANA.
Cyakora aba baturage bavuga ko nanone ibi ari ingaruka z’iki kiraro kidakorwa.
Mu gihe ariko ubuyobozi bw’akarere ka Huye buvuga ko butegereje kuzabanza gukora inyigo harebwa uko iki kiraro cyazakorwa,abatuye aha bavuga ko bitewe n’ingendo zihakorerwa iki kiraro kititaweho cyakomeza kongera umubare w’abatwarwa n’uyu mugezi wa Mwogo.


text:
Kuri iyi tariki ya 26 Ukwakira, buri mwaka, mu rugaga FDLR/FOCA haba umunsi mukuru ukomeye cyane wo kwibuka umunsi w’intwari n’umusirikare utazwi. Kuri iyi tariki ya 26/10 za buri mwaka, cyera mu Rwanda bizihizaga umunsi mukuru w’ingabo z’igihugu, muri FDLR rero uyu munsi waje kwemezwa n’urwego rw’ikirenga rwayo ko ubaye umunsi mukuru w’INTWARI N’UMUSIRIKARI UTAZWI.
Abacunguzi rero ntibahwemye kwibuka intwari z’u Rwanda n’ubwo uwo munsi bawizihiza aho bari kurugamba, dore imyaka ibaye 20 bari ishyanga. Bitera ishema rero ku bacunguzi, no kubatera akanyabugabo ko gutera ikirenge mu cyo intwari zababanjirije zateye ziyushye akuya, ariko zamurura abanyarwanda ku ngoyi ya gihake n’ingoma ya cyami yari yaratsikamiye, yikubira ibyiza byose by’igihugu.
Uyu munsi w’intwari n’umusirikare utazwi, Abacunguzi baboneraho no kwibukiranya no kuzirikana ku bubi bw’ubuhunzi, no kumenya agaciro k’igihugu, bakarushaho gufatana urunana bakarangamira umujyo umwe wo kurwana inkundura, barwanira uburenganzira bwabo hamwe n’abandi banyarwanda b’impunzi, kugeza basubiranye ijambo no kwishyira ukizana mu gihugu cyabo, no kugira uburenganzira ku byiza by’igihugu bavukijwe n’ingoma ngome ya Kagame n’agatsiko ke.
Kuri iyitariki ya 26 Ukwakira, abacunguzi bazirikana by’umwihariko intwari zose n’ababo bose bitanze n’abaguye ku rugamba rwo guharanira uburenganzira bw’abanyarwanda no kubohoza u RWANDA biyemeje muri FDLR/FOCA. Kuri iyi tariki kandi Abacunguzi barushaho no kuzirikana ubutwari bwaranze cyane abaharaniye DEMUKARASI n’UBWIGENGE BW’U RWANDA, ndetse bakishimira ubutwari bukomeje kuranga ingabo zose za FDLR-FOCA mu ntambara nyinshi zitabarika zagiye zikururwaho n’umwanzi afatanyije n’abambari be ndetse na ba mpatsibihugu bamushyigikiye, ariko Abacunguzi bakaba bahagaze bwuma kugeza magingo aya.
Ubutwari kandi bwakomeje kugaragara mu gihe u Rwanda rwatewe n’inyenzi ziyise inkotanyi tariki ya 1 Ukwakira1990. Imbaraga z’agatsiko gashyigikiwe n’ibihugu byinshi ndetse harimo ibihangange n’ibindi byafashaga Inkotanyi rwihishwa, ariko Inzirabwoba zikabakoma imbere kugeza aho Paul Kagame ahisemo kwivugana umukuru w’igihugu Juvénal Habyarimana kugeza ubwo rubanda ihunga u Rwanda ku bwinshi kubera ubwicanyi ndengakamere bw’inyenzi ziyise inkotanyi. Aho hose ingabo zakomeje kurengera rubanda, kugeza mu buhungiro.
Ubutwari bwakomeje aho ibitero by’urutavanaho byari byibasiye kurimbura ikitwa impunzi y’umuhutu cyose. Ubwitange bwaranze izo ntwari, cyane cyane izatakaje ubuzima zitanga ngo zirengere impunzi. Kuri iyi tariki ni ugukomeza kuzibuka tuziha icyubahiro kizikwiye.
Ariko n’ubwo kuri iyi tariki hibukwa intwari zacu muri FDLR/FOCA, nta wakwibagirwa ko hari n’ibigwari byatanye abandi urugamba, bamwe bishyira umwanzi, abandi bigira mu mahanga ya kure aho bumva ko ubuzima bworoshye kurusha abari mu mashyamba.
Kuri iyi tariki nta wabura kubagaya niba badashubije agatima impembero ngo bashyire ubwenge ku gihe basubire ku rugamba, kuko ubu urugamba rurarimbanyije kandi umwanzi arigushya ubwoba ku buryo iminsi ye ibarirwa ku ntoki. Kuri uyu munsi ngarukamwaka rero, Abacunguzi buzuye ikizere ko uko byagenda kose, byatinda byabanguka, urugamba ruri hafi kandi intsinzi iri kugaragara.
Nk’uko Abacunguzi bemera ko IMANA ari yo ibari imbere kandi ko ari yo ibayobora muri byose, nta gushidikanya ko Kagame n’agatsiko ke bageze ku manga aho bazahanuka bakazima ruhenu. Abacunguzi ndetse n’abandi banyarwanda baharanira kubohoza u Rwanda bafatanyije na FDLR/FOCA, twongeye kubifuriza guhorana ubutwari aho muri hose kandi mushikame IMANA muri kumwe ndetse ntimuzakorwa n’ikimwaro na rimwe.
Umucunguzi
Richard Udahemuka


text:
Urukundo ni ikintu kigira aho kiva ndetse n’icyatumye kibaho cyane cyane kugira ngo umuntu agukunde haba hari impamvu runaka agukunze kandi akanayikubwira kugira ngo wowe yakunze ukomeze uyisigasire mubane mu munezero, bityo rero hari impamvu nyinshi zitandukanye zituma abakobwa bakunda abahungu b’ibyamamare cyane kuko hari byinshi babungukira ho.
Impamvu 6 Umuryango.rw twabateguriye harimo izi zikurikira.
Ibyamamare biba bifite impano
Abakobwa iyo bakubonyeho impano runaka baragukunda cyane kuko baba babona hari byinshi bakungukiraho ndetse ukagira nicyo ubamarira aha dufashe urugero ku bana bato biga mu mashuli yisumbuye aho usanga umuhungu mu kigo uzwiho impano nyinshi aba akunzwe n’abakobwa cyane kubera babona azi utuntu twinshi kandi neza bityo bikabyara urukundo ari nako mu buzima busanzwe cyane cyane ku byamamare hano ku isi bigira abakunzi ba bakobwa cyane kuko abakobwa bakunda ufite ibyo azi cyane kurusha abandi.
Baba bafite amafaranga kandi bazwi hose
Ibyamamare hano ku isi biba bifite amafaranga kuko burya iyo wabaye icyamamare uba ucyenewe mutuntu twinshi haba kwamamaza cyangwa niba uri umukinnyi wa filime uhora uhamagarwa ngo ugaragare muri filime runaka bityo ukabona amafaranga menshi kandi nibyo koko abakobwa bakunda abahungu baba bafite amafaranga kuko abenshi baba bashaka kubaho batavunitse bityo bagakunda ibyamamare kuko biba bifite amafaranga.
Abahungu b’ibyamamare bahora basa neza
Kugira umubiri mwiza kandi ukiyitaho ni bimwe mu biranga ibyamamare kuko iyo wamenyekanye ahantu henshi iteka uhora utekereza ko aho ugiye uribuhasange abantu bakuzi babona udasa neza nk’icyubahiro uhabwa na rubanda ugasanga urasebye bityo rero icyamamare gihora gisa neza kubera izina aba yarubatse agomba no kugaragara neza mubandi.
Abakobwa bagira inkomoko y’igikorwa runaka ivuye mu myitwarire y’icyamamare
Kuba wakumva umuntu runaka aguteye gukora igikorwa runaka kandi utari wabiteganyije nuko aba azwi kandi yarigejeje ku rwego rushimishije, urugero niba uri umuhanzi ukaba wakandika ukanaririmba indirimbo irimo ubutumwa ubwira abantu ngo bareke kwiheba bajye bakomeza batekereza icyabateza imbere bityo ugasanga abakobwa baragukunze cyane kuko bakunda umuntu ubagira inama cyangwa se umukobwa akigana bimwe mu bikorwa byawe kuko atakumva inama z’icyamamarekazi.
Ibyamamare biba bifite imodoka n’inzu byiza kandi bigezweho
Iyo urebye hano ku isi icyamamare aho kiri hose kigomba guhabwa icyubahiro bityo usanga benshi aho batuye haba hacye kandi bafite n’imodoka nziza zigezweho bityo rero abakobwa bakarushaho gukunda ibyamamare kuko abakobwa bakunda abasore bafite aho baba heza bibereka ko n’ahandi hose ari heza bigatuma urukundo bakugirira rwikuba kubera ibyo baba babona ufite byiza.
Abakobwa bakunda ibyamamare byo mu myidagaduro
Imyidagaduro ni bimwe mu bituma umuntu amenyekana cyane ndetse agakundwa cyane aha twavuga nko muri cinema, indirimbo, n’ibindi byinshi. Ibi ni bimwe mu bituma abakobwa bakunda ibyamamare bagaragara cyane mu myidagaduro kuko abakobwa benshi bakunda guhora baryoshya ubuzima, dore ko bamwe banavuga ko ari buto bityo bakihorera mu munezero, bikaba byiza iyo bari kumwe n’icyamamare mu myidagaduro kuko nibo baba bazi uko baryoshya ubuzima.


text:
Amakanzu arenze amavi gato
Aya ni amakanzu maremare ariko nanone atagera hasi ku birenge. Akaba ari amakanzu wakwambara muri gahunda zirimo abantu mutamenyereranye cyane kandi ziyubashye. Nko gusenga, iminsi mikuru y’imiryango washatsemo cyangwa se ibirori byo ku kazi bitari ubusabane. Ushobora kandi no kuyambara mu gihe uri buhagarare imbere y’abantu ufite ibyo uvuga.
By’umwihariko aya makanzu abera abantu badafite mu nda hanini, cyangwa se mu gihe uhafite ugashyiraho agakoti gato.
Aya makanzu ageze munsi y’amavi gato ajyana n’inkweto ndende ndetse n’isakoshi iringaniye itari nini cyane.
sponsored
photo Google
Ibitekerezo byanyu
-
Muraho. nshimishwa n’uburyo mutuma dusobanuka mu bijyanye n’imyambarire. nagiraga ngo mutubwire. Ni iki umuntu yakora kugirango ikanzu cg ijipi z’imipira itagenda izamuka. harubwo bigera ugasanga umuntu agiye kwambara ubusa kandi umwenda yawambaye utari mugufi.
Mutubwire iyo myenda ya gapira tutazayicikaho kandi ari myiza


text:
Igitoki n’amatezanyo
Ibyangombwa:
Igitoki :amabere 4
Amatezanyo: ibiyiko 3
Imboga:1/2 cy’umufungo
Ibishyimbo :ibiyiko 3
Umunyu:1/2 cy’akayiko
Amazi: aringaniye
Uko bikorwa:Uraza ibishyimbo mu mazi bukeye ukabitonora ,ukabiteka,bigiye gushya ugashyiraho igitoki ,kigiye gushya ukongeramo imboga.Byashya ugashyiramo umunyu ,ukenga amatezanyo n’intoki kuko iyo ahoze aba ikibumbe ;maze ugasuka mu biryo biri kuziko ugacanira kandi ugaragura kugirango bidashirira.Iyo bimaze gushya ubiteruraho ugacucuma ukanoza.
Ibyokurya by’umwana:Igitoki n’amatezanyo
Labels: ibyo kurya by'umwana, umwana


text:
08/08/2018, Ikiganiro mwateguriwe kandi mugezwaho na Tharcisse Semana
Sobanukirwa n’ibyo utari uzi ku munyapolitiki Me Bernard Ntaganda: Waba wari uzi ko yifitemo amaraso y’ibwami ? Waba wari uzi se ko ari umuyisilamu ? Ko yafunzwe inshuro zirenze ebyeri zose kandi afungwa n’umuntu umwe, Théos Badege ? Amateka burya koko yisubiramo! Waba wari uzi se uko yahanganye n’«ingagari» n’aho akomora imbaraga zo gutinyuka guhangana n’ubutegetsi bw’igitugu bwa FPR-Inkotanyi, bwica bukanafunga uwo mudashaka ? Ni mu kiganiro Ukuri k’Ukuri.


text:
Ni mu Karere ka Nyaruguru ho mu burengerazuba bw’u Rwanda aho abayobozi bahagurukiye gukwirakwiza ikinyoma mu baturage babategeka kudahingutsa ijambo « Inzara » mu Karere bayobora kandi « Nzaramba » ibamereye nabi. Ni muli urwo rwego bamwe mu baturage batuye Umurenge wa Kibeho badutangarije ko bamaze kumenyera kubwirirwa bakanaburara bitewe n’inzara yateye muli ako Karere ku buryo n’imyaka bahinze yumiye mu mirima.
Banyarwanda, Banyarwandakazi rero ibyo binyoma by’abayobozi bo mu rwa Gasabo, si rimwe si kabili byumvikanye ahubwo biramenyerewe bivuze ko ahariho hose abaturage bataka inzara abayobozi bitanguranwa mu gusobanura ko atari inzara ahubwo ari amapfa!ukaba wakwibaza icyo bapfa no kutavugisha ukuri! kuvuga ko umuntu yaburaye byishe nde? ubu hano iwacu nta munyarwanda ushobora guhingutsa ku mugaragaro ko ashonje ahubwo avuga « amapfa aranyishe »! ku buryo mbona aba bayobozi bavuniye ibiti mu matwi baramutse badafashe ingamba zihutirwa icyo bita amapfa cyazahinduka Ruzagayura mu minsi iri mbere!aliko kubera umwijuto wabo mbona no gutabariza abo bashinzwe kuyobora byarabihishe!aho bihitiyemo kuyoboka ingeso y’ikinyoma no guhishahisha ukuri kandi atari cyo gisubizo!biteye agahinda pe!
Banyarwanda, Banyarwandakazi, abaturage bazahora bavuza induru kugeza ryari koko? mu gihe abayobozi bakabaye babavugira mu rwego rwo gushyira mu bikorwa ibyo bashinzwe bakomeje kubajijisha bababeshya ko Leta yabo ya FPR ishoboye byose? ndasanga abayobozi bakuru b’igihugu uhereye kuli Prezida Paul Kagame bari bakwiriye kureka gukomeza gukina ku mubyimba abanyarwanda bababeshya imiyoborere myiza n’iterambere kandi ari baringa!


text:
UBUKUNGU
RRA yategetse ko nta muturage uzongera gusoreshwa ajyanye imyaka n’amatungo ku isoko
Ikigo cy’imisoro n’amahoro (RRA) cyasabye ko imisoro yakwaga hamwe na hamwe abaturage bajyanye imyaka cyangwa amatungo yabo mu masoko ikurwaho, ngo kuko inyuranyije n’amategeko.
Ni kenshi hagiye havugwa abaturage bakwa amafaranga bakinjirana imyaka cyangwa amatungo yabo mu isoko.
Abaturage bavugaga ko akenshi bayakwa bataranagurisha cyangwa hakaba ubwo banatashye batagurishije, byongeye atari n’abacuruzi bahoraho muri ayo masoko.
Kuri uyu wa Kabiri , Richard Tusabe, Komiseri mukuru wa RRA yandikiye ibaruwa sosiyete ya Ngali Holdings Ltd ari nayo ifite isoko ryo gukusanya imisoro yeguriwe uturere, asaba kutongera kwaka imisoro abaturage bagiye mu isoko.
Iyi baruwa igaragaza ko kwaka iyo misoro binyuranyije n’amategeko, ngo kuko ubusanzwe abishyura iyo misoro ari abafite umwanya (ikibanza) bacururizamo mu isoko.
Ibaruwa igira iti “duhereye ku busabe bw’abaturage bo mu turere dutandukanye, basaba ko bakurirwaho amahoro bakwa bajyanye ibyo bejeje cyangwa amatungo mu masoko bikaba …turabamenyesha ko amahoro yishyurwa n’umuntu ufite aho akorera ubucuruzi mu isoko.Ni muri urwo rwego abaturage bazana imyaka , amatungo yabo baje kuyagurisha mu masoko abegereye ariko batayakoreramo, bakaranguza abasanzwe bakorera muri ayo masoko batishyuzwa amahoro yo mu isoko.”
RRA yavuze ko abo bireba barimo abakozi ba Ngali Holdings ndetse n’abayobozi b’inzego z’ibanze basabwa gukurikirana niba ayo mabwiriza yibahirizwa.
Gusoresha abaturage bajyanye imyaka yabo cyangwa amatungo mu isoko byagiye bigaragara mu turere nka Kamonyi, Kayonza n’ahandi.
IBITEKEREZO
-
turabashimira cyane iki cyari ikibazo gikomeye ndatanga nkurugero nko mwisoko ryinka ryaruhango umuturage ajyana inka yagurisha atagurisha akaba arasoreshejwe kd aba yavuye imuhira yabuze nayumunyu bituma benshi bagurisha kubiciro bidakwiriye kugirango babone umusoro wisoko .nakarengane rwose. nugukandamizwa
-
iki kibazo cyari kimaze kwiganza henshi gusa dufite ubuyobozi bureba kure kandi burebera abaturage muri rusange


text:
16 WERURWE 2017
U BURUSIYA
Minisiteri y’Ubutabera yo mu Burusiya irashaka guca Abahamya ba Yehova
Minisiteri y’Ubutabera y’u Burusiya yagejeje ikirego mu Rukiko rw’Ikirenga isaba ko rwemeza ko “ibiro by’Abahamya ba Yehova” bihamywa icyaha cy’ubutagondwa kandi ko bifungwa. Ku itariki ya 15 Werurwe 2017, ni bwo Urukiko rw’Ikirenga rwanditse ku rubuga rwarwo ko rwakiriye ikirego k’iyo minisiteri. Abahamya ba Yehova ntibari barigeze bamenyeshwa ko icyo kibazo ari aho kigeze.
Urukiko rw’Ikirenga nirufata umwanzuro uhuje n’ibyifuzo by’iyo minisiteri, uzagira ingaruka mbi ku Bahamya ba Yehova bo mu Burusiya. Ibyo bishobora gutuma Abahamya batakaza Amazu basengeragamo, imiryango ibahagarariye igera kuri 400 igaseswa, kandi Abahamya ba Yehova bagera ku 170.000 bagakurikiranwa mu nkiko bazira kujya mu materaniro, gusomera Bibiliya hamwe cyangwa kugeze ibyo bizera ku bandi.
Vasiliy Kalin, umuvugizi w’ibiro by’Abahamya ba Yehova mu Burusiya, yagize ati: “Ikifuzo cya buri Muhamya wese wo mu Burusiya ni ukugira uburenganzira bwo gusenga Imana mu mahoro. Hashize imyaka 100 abayobozi b’u Burusiya bakomeje kutuvutsa uburenganzira duhabwa n’amategeko y’iki gihugu. Ndibuka ko igihe nari nkiri muto, Stalin yaciriye umuryango wanjye muri Siberiya bitewe n’uko gusa twari Abahamya ba Yehova. Biteye agahinda kandi birababaje kuba abana bange ndetse n’abuzukuru bange na bo bashobora guhura n’ibintu nk’ibyo bibabaje. Sinatekerezaga ko dushobora kongera guhura n’ibibazo nk’ibi muri iki gihe.”


text:
Abanyarwandakazi bashyigikiwe na Leta, babibyaze umusaruro-Nyirasafari
Yanditswe na NIYONSENGA SCHADRACK
Minisitiri w’Uburinganire n’Iterambere ry’Umuryango Nyirasafari Esperance, yishimiye urwego rw’iterambere abagore b’abanyarwandakazi bamaze kugeraho, abasaba gukomeza gukorana umurava, babyaza umusaruro amahirwe yo kugira Leta ibashyigikiye.
Ni ubutumwa yatanze ejo hashize ku wa 08 Werurwe 2018, mu muhango wo kwizihiza umunsi mpuzamahanga w’umugore, wizihirijwe mu murenge wa Shyogwe mu karere ka Muhanga, ku nsanganyamatsiko igira iti “Munyarwandakazi, komeza umurava mu iterambere twubake u Rwanda twifuza.”
Minisitiri Nyirasafari, yavuze ko umugore w’umunyarwandakazi ageze ahashimishije, ariko hagikenewe gukorana umurava kuko urugendo rukiri rurerure. Yagize ati “Umugore w’umunyarwandakazi afite aho amaze kuva n’aho ageze, turamusaba gukomeza umurava kuko amaze kugera kuri byinshi. Leta y’u Rwanda yakoze byinshi ishyiraho ingamba n’amategeko anyuranye bimufasha kugira ngo atere imbere.
Turamusaba gukomeza umurava, tugafatana urunana, tukishyira hamwe, tukungurana ubwenge kuko ubwenge burarahurwa, ayo mashuri ari hirya no hino y’imyuga tukayajyamo, tukitabira amakoperative, abatazi gusoma no kwandika tukabafasha.”
Yakomeje agira ati “Izo gahunda kimwe n’izindi zigamije kubazamura zose zirahari, icyo tubasaba nimukomeze mukore, muteze imbere igihugu cyanyu kandi murabizi Leta y’u Rwanda irabashyigikiye.”
Agaruka ku bijyanye n’iterambere ry’uburezi ku bagore n’abakobwa, Umunyamabanga wa Leta muri Minisiteri y’Uburezi ushinzwe amashuri y’imyuga n’ubumenyingiro, Rwamukwaya Olivier, yavuze ko kugeza ubu abakobwa bitabira amasomo y’ubumenyingiro mu Rwanda ari 45%, aboneraho gusaba abagore n’abakobwa kurushaho kwitabira bene ubwo burezi.
Muri rusange abagore bo mu Rwanda bashimiwe intambwe bamaze kugeraho, ariko banasabwa kurushaho gufasha Guverinoma y’u Rwanda mu guhangana n’ibibazo by’amakimbirane mu miryango, isuku n’uburere buboneye mu bana b’u Rwanda, ndetse no kurwanya ikibazo k’imirire mibi.
Bamwe mu bagore bo mu karere ka Muhanga bitabiriye uyu munsi, bavuga ko bishimira kuba Leta y’u Rwanda yarabasubije agaciro ku buryo ubu batagihezwa mu iterambere.
Umubyeyi witwa Nyiraneza Evelyne wavutse mu 1962, yagize ati “Ku munsi nk’uyu numva ko mba ngomba nange kwishimira agaciro twahawe na Perezida wacu ndetse nkanatekereza ku iterambere ry’umuryango wange. Kera twari tuzi ko umugore ari uwo kurera abana gusa ariko ubu twishimira ko natwe duhabwa uburenganzira mu gihugu.”
U Rwanda ni kimwe mu bihugu ku Isi bishimirwa kuba indashyikirwa mu guteza imbere abagore ndetse no kubaha uburenganzira busesuye n’uruhare mu gufata ibyemezo, aha hatangwa urugero ku kuba abagore bagera kuri 64% bari mu bagize Inteko Ishinga Amategeko, kandi n’Itegeko Nshinga rya Repubulika y’u Rwanda riteganya ko abagore bagomba kuba nibura bihariye 30% mu nzego zose za Leta.
Raporo yiswe ‘Global Gender Gap 2017’ yasohotse muri Gashyantare 2017 yakozwe na ‘World Economic Forum’ yashyize u Rwanda ku mwanya wa kane ku Isi mu kwita ku burenganzira bw’abagore, no ku mwanya wa mbere muri Afurika.


text:
'3 Days of Glory' ni igiterane gitegurwa n'umuryango Zoe Family Ministries uyoborwa na Esperance Buliza ari nawe wawutangije. Iki giterane kiri kubera muri Kigali Serena Hotel. Bamwe mu bitabiriye iki giterane ku munsi wacyo wa mbere, batahanye ubuhanuzi bwanyuze muri Rev Lucy Natasha waje mu Rwanda ari kumwe na nyina (Pastor Wanjiru) umwe mu bapasiteri bakomeye muri Kenya. Abantu batari bacye bahembuwe imitima n'ijambo ry'Imana ryanyuze muri Rev Lucy Natasha ndetse bamwe muri bo bakira agakiza.
Rev Lucy Natasha yakozweho cyane gihe cyo mu kuramya Imana
Abari muri iki giterane '3 Days of Glory' bahagiriye ibihe byiza mu kuramya no guhimbaza Imana hamwe n'abaririmbyi batandukanye. Diana Kamugisha na Gisubizo Ministries baririmbye muri iki giterane bahembura imitima ya benshi. Pastor Julienne Kabanda umwe mu bapasiteri bakunzwe cyane mu Rwanda by'umwihariko ukunzwe n'urubyiruko ku bw'impanuro akunze kuruha, ni we wayoboye iki giterane. Muri iki giterane kizamara iminsi itatu, hatumiwe abahanzi nyarwanda banyuranye barimo; Aline Gahongayire, Diana Kamugisha, Ben na Chance, Billy Jakes, Guy Badibanga, Elyse Bigira na Barnabas. Hatumiwe kandi amatsinda arimo Healing Worship team, Gisubizo Ministries na Zoe Family team.
Pastor Julienne Kabanda ni we wayoboye iki giterane
Ku munsi wa kabiri w'iki giterane cyiswe 3 Days of Glory, ni ukuvuga kuri uyu wa Gatandatu tariki 2 Kamena 2018, habaye amahugurwa y’abagore n’abakobwa kuva Saa Tatu za mu gitondo kugeza Saa Sita z’amanywa, abera mu Ubumwe Grande Hotel. Amahugurwa yibanze ku gushishikariza abagore gukunda Imana ndetse no kwihangira imirimo. Ku mugoroba w’uyu wa Gatandatu haraba inama igamije ububyutse. Ku cyumweru tariki 3 Kamena 2018 ni bwo iki giterane kizasorezwa muri Kigali Serena Hotel aho kwinjira bizaba ari ubuntu.
Abatari bake bakiriye agakiza barambikwaho ibiganza na Rev Natasha
Zoe Family Ministries ni umuryango w’ivugabutumwa washinzwe na Esperance Buliza mu mwaka wa 2004. Iyerekwa ry’uyu muryango ryubakiye Cyanditswe kiri muri Yohana 3:16 havuga ngo “Kuko Imana yakunze abari mu isi cyane, byatumye itanga Umwana wayo w’ikinege kugira ngo umwizera wese atarimbuka, ahubwo ahabwe ubugingo buhoraho.” Ndetse no muri Yohana 10:10 havuga ngo “Umujura ntazanwa n’ikindi keretse kwiba no kwica no kurimbura, ariko jyeweho nazanywe no kugira ngo zibone ubugingo, ndetse ngo zibone bwinshi.”
Diana Kamugisha yaririmbye ku munsi wa mbere w'iki giterane
Rev Lucy Natasha watumiwe muri iki giterane '3 Days of Glory' yishimiye cyane kugera mu Rwanda. Nk'uko yabitangaje akoresheje imbuga nkoranyambaga, yavuze ko kimwe mu byamushimishije ari ukuzana mu Rwanda na nyina (Pastor Wanjiru) wamuherekeje mu ivugabutumwa. Nyuma yo kugera mu Rwanda, mu gitondo cyo kuri uyu wa Gatanu, Rev Natasha yasuye urwibutso rwa Jenoside rwa Kigali ruri ku Gisozi mu mujyi wa Kigali asobanurirwa amateka yaranze Jenoside yakorewe Abatutsi muri Mata mu 1994 igahitana inzirakarengane zisaga miliyoni imwe mu minsi 100. Rev Natasha yavuze ko yahakuye isomo rikomeye.
REBA AMAFOTO Y'UKO BYARI BIMEZE KU MUNSI WA MBERE
Rev Lucy Natasha mu mwanya w'Ijambo ry'Imana
Gisubizo Ministries baririmbye bambaye imipira yanditseho Zoe Family Ministries
Pastor Wanjiru nyina wa Rev Lucy Natasha yafashijwe cyane
Esperance Buliza (ibumoso) umuyobozi wa Zoe Family Ministry
Rev Lucy Natasha yasuye urwibutso rwa Jenoside rwa Kigali ruri ku Gisozi
Rev Natasha n'abo bari kumwe bunamiye abazize Jenoside yakorewe Abatutsi
Igiterane Rev Lucy Natasha yatumiwemo


text:
REKA TUREBE IMYANYA Y’IBANGA (IMYANYA NDANGAGITSINA) Y’UMUGORE
Reposted & Dr. P. Mupenzi Mwiza
Group Ubuzima-Ubuvuzi-Inama
Ese waba uzi imyanya y’ibanga y’umugore?
Nubwo bamwe bayita imyanya ndangagitsina, ngirengo nawe urabiziko iyo ubonye umugore cyangwa umukobwa, n’iyo yaba yambaye ipantaro y’abagabo, ntabwo wirirwa umubwira ngo akuremo imyenda akwereke, kugirango wemere ko ari uw’igitsinagore, …
Burya rero reka twigarukire Ku myanya igirwa ibanga y’umugore, ahanini imenyerewe kwitwa “igituba”.
Burya rero mu miterere y’igituba, gifite imyanya igaragara inyuma, hakaba n’imyanya y’imbere itagaragara, twavuga ko itebeye mu nda.
Reka turebe ibyo bice bibiri by’igituba:
1.Imyanya y’Imbere itagaragara:
– Nyababyeyi:
-Igice kiruta ibindi mu bice bigize umwanya wo kwibarukiramo w’umugore ni Nyababyeyi.
Akenshi ikunze kuba ari nto ingana n’igipfunsi cy’umuntu.
Ubusanzwe ni ho umwana akurira iyo ari mu nda akagenda ayagura inshuro nyinshi uko agenda akura.
-Ku mpande zombi za nyababyeyi hari udufuka tubika tukanakora
intanga cyangwa amagi atarahura n’ay’umugabo (avaires cyangwa ovaries).
Iyo rimwe muri ayo magi rihuye n’intanga y’umugabo birafatana bikaba ikintu kimwe gishobora guturukamo umwana.
-Udufuka tubika amagi (avaires cyangwa ovaries) tw’umukobwa dutangira kurekura amagi iyo akuze, ni ukuvuga agwije y’imyaka 12, 13 cyangwa 14, aribwo atangira kujya mu mihango.
-Hari igihe kigera utwo dufuka tukaba tutagikora amagi iyo umugore ageze mu zabukuru (Gucura), Uwo mugore ntaba yasama, ariko na none biterwa n’imiterere y’abagore.
– Igituba:
Hari umuyoboro witwa igituba uhuza nyababyeyi no hanze y’umubiri w’umugore.
Uwo muyoborobita igituba dore icyo umaze:
-Ni mu gituba imboro yinjira iyo habaye imibonano mpuzabitsina ikorewe mu gituba, ni nabwo buryo umugore ashobora gusamiramo.
-Intoki zifite isuku cyangwa ibindi bikoresho byabugenewe bikoreshwa mu gushimisha umugore bishobora kwinjizwa mu gituba kugira ngo umugore ashimishwe n’igitsina cye.
-Amaraso yo mu mihango anyura muri uwo muyoboro,
-Iyo umwana avutse nta ngorane zabaye anyura mu gituba,
Iyo igituba cy’umugore ari kizima nta ndwara gifite, kigira ubwoko butandukanye bwa bagiteri.
Bumwe muri ubu bwoko bwa bagiteri buteye nka bagiteri ziba ku ruhu rw’umuntu, ariko akenshi bagiteri zitwa “Lactobacilli” zikunze ahanini kuboneka mu gituba.
Izi bagiteri zirinda igituba indwara z’imisemburo (yeast) hamwe n’izindi bagiteri zishobora konona igituba,
Hari akandi kayoboro gato gahuza igituba na nyababyeyi bita cervix (Inkondo y’umura),
Aka kayoboro karinda nyababyeyi kutinjirwamo n’indwara.
2. Imyanya yo Hanze igaragara:
– Rugongo:
– Rugongo ni umwanya w’igitsina cy’umugore ufite akamaro kanini mu byerekeranye n’uburyo umugore ashimishwa n’igitsina cye.
– Rugongo ikunze kwitwara nk’imboro y’abagabo.
-Rugongo iherereye ahagana haruguru ku ntangirio y’igituba cyo hanze.
– Rugongo igira ishusho nk’iyi igishyimbo, nyamara akenshi iba itwikiriwe n’imishino hamwe n’imigoma (Labia cyangwa levres) z’ahagana hejuru ku ntangiriro y’igituba ziyikorera akantu kameze nk’akazu ngo kayirinde kuko iba yoroshye cyane.
-Iyo umugore ashyutswe cyane akifuza guhuza igitsina n’umugabo, amaraso yirukira muri rugongo agatuma ibyimba,
Bityo igahinduka umwanya w’igitsina cy’umugore ufite akamaro kanini mu byerekeranye n’uburyo umugore ashimishwa n’igitsina cye iramutse ikinishijwe neza n’uzi akamaro kayo.
– Rugongo nubwo igaragara hanze igice cyayo kinini kiri imbere mu mubiri w’igitsina,
– Umwenge w’inkari:
Hagati ya rugongo n’umwinjiriro w’igituba hari akenge umugore anyariramo,
Biragoye ku kabona n’amaso keretse witegereje.
– Umwinjiro w’igituba:
Nyuma y’ako kenge hakurikiraho umwinjiriro w’igituba.
– Imigoma n’imishino:
Ibyo bita imigoma n’imishino (Labia majora and Labia minora cyangwa Grande levres et Petite levres), birinda umwinjiriro w’igituba na rugongo bisa n’ibibipfundikiye, mbese nk’uko ururabo rwa roza ruba rumeze.
Reka dusoze tuvuga tuti:
Amakuru ari kuri uru rubuga ntasimbura ayo umuntu ahabwa na Muganga igihe yagiye kwivuza,
Ntawe ugomba gushingira kuri aya makuru yonyine gusa, ngo yifatira ibyemezo ku buzima bwe,
Niyo mpamvu tubashishikariza kujya kuri Hospital ikwegereye.
Nimureke rero dufatane urunana duharanire kugira ubuzima bwiza!
Niba hari ubundi busobanuro mukeneye, turahari kandi twiteguye kubaha ubufasha. Murakoze!
Reposted & Dr. P. Mupenzi Mwiza
Group Ubuzima-Ubuvuzi-Inama


text:
INYIGISHO Y’UMUNSI MUKURU W’ IVUKA RYA MUTAGATIFU YOHANI BATISITA
Amasomo: Iz 49,1-6; Intu 13,22-26; Lk 1, 57-66.80
Bavandimwe, Yezu naganze iteka.
Uyu munsi turahimbaza umunsi mukuru w’ivuka rya Mutagatifu Yohani Batisita, Integuza ya YEZU KRISTU. Yohani ni uwo Imana yihitiyemo imwohereza gutegura Umuryango wa Israheri kwakira Umucunguzi, ari we Umwana w’Imana, wagombaga kugeza ku mahanga yose Inkuru Nziza y’Umukiro. Ni umwe mu minsi mikuru ikomeye duhimbaza, dore ko uretse Yezu, ari we uhimbarizwa umunsi mukuru w’amavuko, kuko abandi batagatifu duhimbaza tubikora ku munsi bapfiriyeho, ari wo twakwita ivuka ryabo mu Ngoma ya Kristu.
Bavandimwe, umwana wese iyo avutse, aba afite imbere ye urugendo rwo kubaka ubuzima bwe, ubu hagezweho imvugo yitwa kubaka izina…iyo ukoze ibidasanzwe baragira bati: “Kanaka, amaze kubaka izina”. Iyo rero muntu ageze ku isi twavuga ko ubuzima bwe ari amateka mashya aba atangiye. Ababyeyi be, abamukuriye, baba bafite inshingano yo kumurera, kumukebura ngo azavemo umugabo cyangwa umugore, uzabasha kubaka no guhindura isi ngo irusheho kuba nziza. Ni yo mpamvu abarezi bakwiye kwihatira, kureba impano umwana yifitemo, bakamufasha kuyikuza ngo izagirire akamaro abe na we by’umwihariko.
Hari ababyeyi usanga bashishikajwe gusa no guhata abana babo ibyo bo ubwabo bumva ari byiza, ariko ugasanga umwana wenda atabikunze, yewe ndetse atanabyishimiye. Akemera kubikora bya mbuze uko ngira kuko nta yandi mahitamo aba afite. Aha ndavuga iyo babifitiye uburyo n’ubushobozi, dore ko iyo bidahari twakira ibyo tubashije kubona aka wa mugani ngo: “Ubuze uko agira agwa neza”. Ni ngombwa kwibuka ko buri muntu ari umwihariko, ntawe uhuza n’undi yewe n’iyo urebye impanga usanga hagati yabo hari itandukaniro. Buri wese ni umwihariko, ntabo uzasanga bahuje cyangwa bahuriye ku bintu bimwe. Imana irema buri wese mu buntu bwayo n’umugambi wayo. Nyamara n’ubwo yaduhaye ubwenge, ubushake n’ubwigenge, nta bwo idushyiraho igitugu, igitsure cyangwa agahato. Ahubwo yubaha ubwigenge yaturemanye, kuko yaduhaye ubwenge bwo kumenya guhitamo hagati y’icyiza n’ikibi. Buri wese azi ko icyiza kitubyarira umugisha n’amahoro na ho ikibi kikatuzanira umuvumo n’amakuba. Ni uko rero, tujye tumenya guhitamo igikwiye niba dushaka guhorana amahoro isi idashobora kutwambura.
Turasabwa kutibagirwa ko umuntu wese uvutse, Imana iba imufiteho umugambi wo kuzafasha abo asanze kuri iri cumbi ari ryo si, kubaho mu mahoro, mu munezero anyuze Imana n’abavandimwe be. Ni ngombwa ko umwana ahabwa izina ritamutera ipfunwe, ibaze kubona umwana avuka agahabwa izina rya Nyiramiruho, Sekabwa, Nturo cyangwa se kumugenuriraho ubuzima bwawe kandi we ari umuziranenge, twavuga nka ba Mwitenawe, Jyamubandi n’andi. Burya hari ubwo izina ritera ipfunwe urihawe n’ubwo ngo so atakwanga ahubwo akwita nabi, ntibikwiye rwose; ahubwo umubyeyi ni ngombwa ko mu gihe ashaka kwita umwana we izina, yagashatse izina riremamo umwana icyanga n’ubutwari bwo kubaho mu mibereho ye, mbese ryakabaye icyifuzo umubyeyi yifuriza umwana wawe kandi buri mubyeyi nta kindi yakwifuriza uwe, uretse guhirwa, gutunga no gutunganirwa, kugira ngo atazasiga umugani cyangwa inkuru mbi imusozi. Imana Umuremyi wacu natwe iba ifite umugambi mwiza kuri buri wese ariko ikubahiriza ubwigenge yamuhaye, ngo hato itamuhinduza agahato, ahubwo impuhwe, ineza n’urukundo byayo bitagira umupaka.
Mu isomo rya mbere twumvise uko Imana iba ifite umugambi kuri buri wese, uyu munsi by’umwihariko turibuka Yohani Batisita, Integuza ya Yezu Kristu. Umuhanuzi Izayi yabisobanuye neza ati: “Uhoraho yampamagaye ntaravuka; nkiri mu nda ya mama, izina ryanjye yararivugaga (…) ati: uri umugaragu wanjye, ni wowe nzagaragarizamo ikuzo ryanjye (…) wandemeye kumubera umugaragu (…) kugira ngo mugarurire Yakobo, mukoranyirize Israheri (…) mfite ubutoni kuri Uhoraho, ububasha bwanjye bukaba ari Imana yanjye (…) kandi (…) nakugeneye kuba urumuri rw’amahanga, kugira ngo umukiro wanjye usakare kugera mu mpera z’isi” (Iz 49, 1..). Aya magambo yuje ubutumwa bw’umugaragu w’Uhoraho, yujurijwe mu muhanuzi wayo Yohani Batisita. Dore ko Yezu amutaka kugira ngo turusheho kumumenya ati: “Mbabwiye kandi ko mu bantu babyawe n’umugore, ntawe uruta Yohani” (Lk 2,28).
Yohani Batisita ubutumwa bwe bwabaye ubwo gutegura umuryango wa Isiraheri akabwira buri wese icyo akwiye gukora kuko yari: “Ijwi ry’uvugira mu butayu aranguruye ati: “Nimutegure inzira ya Nyagasani, muringanize aho azanyura” (Mt 3,3) agasaba abazaga kubatizwa na we ko bagomba kwisubiraho bakarangwa n’imigenzereze iboneye. Cyane kugira urukundo rwa kivandimwe, buri wese ufite icyo arushije undi akagihaho utagize icyo agira kandi abantu bakarangwa n’umutima mwiza bishimira igihembo cyabo aho kurya utwabo bakarenzaho n’utw’abandi ku maherere.
Ni ngombwa kwibuka ko uwabatijwe wese afite ubutumwa bwo kugeza ku bandi ibyiza, amahoro n’ubutabera. Buri wese ku ngabire Imana yamuhaye akumva ko iyo mpano yayiherewe ikoraniro ni ukuvuga gufasha abandi kujya mbere.
Yohani rero ivuka rye ryateye umuryango we n’abaturanyi ibyishimo n’umunezero. Ndetse bakibaza uko uwo mwana azamera kuko babonaga badashidikanya ko ububasha bwa Nyagasani buri kumwe na we. Yohani, umurimo we yawutunganyije neza, kuko yaretse Imana ikamukoresha, ikayobora intambwe ze, bityo akabasha gutegurira amayira Umucunguzi Yezu Kristu umwami wacu.
Ivuka rya YOHANI Batisita riratwibutsa ko, umuntu wese uvutse, ariko ku buryo bw’umwihariko ubatijwe mu izina ry’Imana Data na Mwana na Roho Mutagatifu, agomba guhora azirikana ko mu mibereho ye, ububasha bwa Nyagasani buri kumwe na we, ntiyihebe, ntashidikanye ko Imana iri kumwe na we, gusa ko asabwa kumenya kumvira ijwi ryayo kugira ngo agere neza ku mugambi imufiteho. Kuko hari ibyo dufiteho ubushobozi ariko hakaba n’ibyo tutagira icyo duhinduraho uretse Imana yonyine. Aha twavuga ku magara yacu, ntawe uba uzi icyo iminsi imwokereje cyangwa imuzigamiye. Igikuru ni ugohorana amizero muri Uhoraho Imana yacu, tugaharanira gukora ugushaka kwayo (ariko kubiba imbuto y’urukundo ineza n’amahoro aho tuba, dutuye cyangwa tugenda) dore ko na Yezu abitwibutsa, ngo abe bazabamenyera ku mbuto bera (Mt 7,20).
Bavandimwe, twisunze Mutagatifu Yohani Batisita, dusabe Nyagasani ngo aduhe ingabire yo kumenya neza umuhamagaro wacu, maze buri wese aho ari no mu byo akora dukomeze kuba intumwa n’abahamya ba Kristu Yezu, Umukiza. Tugeze ku bandi ibyiza dukesha kumenya Kristu, tubikore nta kwikuza, nta guhutaza, nta gushaka indonke cyangwa andi makuzo akunze gutwara muntu agatera Imana umugongo ahubwo duhorane iyi ntego ya Yohani aho avuga ati: “Nta muntu ugira icyo atunga atagihawe no mu ijuru (…) navuze ko ntari Kristu, ahubwo ko natumwe kumuteguriza. (…) koko ni we ugomba gukura, na ho jye ngaca bugufi” (Yh3, 27.28.30).
Padiri Anselme Musafiri


text:
KANDA HANO UREBE VIDEO
Martin Luther ni umwe mu bazanye impinduka mu iyobokamana Abakristu bamwe biyomora ku idini Gaturika(catholic church) bashinga idini y’Abaporotesitanti (Protestant).Yavutse ku wa 10/11/1483 mu gace ka Eisleben mu cyahoze ari ubwami bw’Abaroma (Roman Empire) ariho ubu muburasirazuba bw’Ubudage (eastern Germany).
Amakuru dukesha urubuga rwa Christian Classics Ethereal Libraly avugako uyu Luther wari umuhungu wa kabiri mu muryango wa Hans Luther na Magarete , amaze kuvuka iwabo bimukiye mu mujyi ucukurwamo amabuye y’agaciro wa Mansfeld. Se wa Luther wakoraga umurimo wogucukura amabuye yumvaga azakora ibishoboka byose ngo umuhungu we Luther azahinduke umucamanza.
Martin Luther agize imyaka 7 yatangiye amashuri abanza.Agize imyaka 14 yoherejwe i Magdeburg gukomeza amashuri yisumbuye aho yamaze umwaka umwe akomereza mukigo cy’Abatariyani (Latin school) muri Eisenach kugeza mu mwaka wa 1501.
Mu 1501 Martin Luther yagiye muri Kaminuza ya Erfurt aho yakomeje amashuri ye ndetse akaza no kuhabonera impamyabumenyi y’ikirenga mu buvanganzo (Master of Arts) .Nyuma kandi yaje nokuhabonera ubumenyi mubya Tewolijiya(theology).
Mu kwezi kwa 7,1505 ubwo yari agiye gusohoza inzozi za Se zo guhinduka umucamanza, Martin yaje gufatirwa mu midugararo yabaye icyo gihe.N’ubwoba bwinshi bwogupfa yaje gutaka cyane asaba Mutagatifu Anna kumutabara ati” ntabara Anna nunkiza nzahinduka Umupadiri”.
Ku wa 17/7 yinjiye mubihaye Imana muri Kuva (couvent) ya Agustini muri Erfurt ( Augustinian Monastery). Mu 1511yaje kwimukira muri Kuva (couvent) ya Wittenberg aho yaboneye impamyabumenyi yo mubwoko bwa dogitora (doctorat) muri tewolijiya(theology).
Nyuma Martin Luther yaje kuba umwarimu wa Tewolijya (theology) muri kaminuza yari igishingwa ya Wittenberg. Mu 1513 Luther yatangiye inyigisho ye ya 1 kuri Zaburi, ndetse aza nogukurikizaho Urwandiko Paul yandikiye Abaroma aho ubusesenguzi kuri izi nyigisho bwatangiye kugenda buhindura imyizerere ye, ubuzima bwe, amateka y’itorero n’ay’umugabane w’Uburayi murirusange.
Mu 1517 yometse inzandiko ku rugi rwa Kiriziya ya kaminuza zirwanya isaba ry’ibiguzi kugira ngo umuntu ababarirwe (gucibwa ikiru). Luther nawe yarwanyije icyo izo nyigisho zishingiye ku gusaba umuntu icyiru avugako agakiza ari ak’ubuntu,umuntu adakwiriye gutanga ikiguzi runaka kugira ngo akizwe.Ntibyaciriye aho kuko nyuma Martin Luther yaje no kwandikira Musenyeri Albrecht amusaba kubihagarika.
Ibi abasenyeri babifashe nko kuvogera ububasha bwa Papa nuko mu 1518 bakora inama maze Luther agaragaza ukuri kwe ashize amanga. Nyuma y’iyo nama Luther yasabwe n’igisonga cya Papa kureka ibyo bitekerezo bye maze Luther avuga ko atabireka keretse nibamugaragariza ikosa yakoze babyerekanishije ijambo ry’Imana n’impamvu zifatika.
Mu 1519 Luther yakomeje kwigisha abantu uko kurikwe ndetse yandika n’inzandiko nyinshi.Mu 1520 Papa yamenye ibye cyane ku wa 15/6 amwandikira urwandiko rumusaba kwisubiraho, rumugeraho ku wa 10/10, Luther arutwikira mu ruhame ku wa 10/12 kuko yari akomeye cyane ku mahame ye kandi akumva ibyo Papa amubuza nta shingiro bifite kuko nta cyaha yabibonagamo arebye mu Ijambo ry’Imana.
Mukwa 3/1521 Papa yasabye umwami Charles wa 5 kumufasha ngo Luther ahinduke ku ngufu ariko Luther abasubiza agira ati: ‘Aha niho mpagaze, ntakindi shobora gukora”( here I stand,I can do no other),kuva ubwo yatangiye kurwanywa ndetse no gushakishwa n’abakuru b’Idini Gatulika ndetse n’Ubuyobozi bw’Ubwami bw’Abaroma.
Yarihishahishe kugeza mukwa 5/1522 nyuma agaruka Wittenberg akomeza kwigisha.Mu 1524 yavuye mu gipadiri nuko mu1525 ashaka umugore Katharina von Bora.
Kuva 1533 kugeza 1546 yabaye umuyobozi w’ishami rya Tewolijiya(theology) muri kaminuza ya Wittenberg, apfira muri Eisleben ku wa 18/ 1546. Dusoza twababwira ko uyu Martin Luther w’Umudage azwiho kugira uruhare mu kuzana imyemerere ya Giporotesitanti (Protestantism).
Richard Uwizera@ibyamamare.com


text:
Iki gitaramo cyabereye mu mujyi wa Bruxelles mu mpera z'iki cyumweru turimo tariki 22/09/2018. Kwinjira byari ubuntu ku bantu bose. Ni igitaramo cyitabiriwe n'abaturutse mu mijyi itandukanye yo mu Bubiligi. Muri iki gitaramo Dominic Ashimwe yari ari kumwe n'itsinda ry'abaramyi rya CEP Bruxelles. Dominic Ashimwe yitabiriye iki gitaramo nyuma y'iminsi micye ataramiye abatuye mu mujyi wa Liège.
Muri iki gitaramo Soirée de louange, Dominic Ashimwe yaririmbye indirimbo nyinshi harimo iza kera ndetse n'inshya. Mu ndirimbo za kera yaririmbye harimo; Nemerewe kwinjira, Ashimwe, Ari kumwe natwe, Nyuzuza, Ingoma ya Yesu, Heri wewe n'izindi. Mu ndirimbo za vuba yaririmbye harimo; Ndishimye na Wambereye imfura. Yanifashishije kandi indirimbo zo mu gitabo dore ko abantu bakuze ari bo wabonaga biganje mu gitaramo.
Izi ndirimbo zo zo mu gitabo zafashije benshi mu bitabiriye iki gitaramo na cyane muri bo harimo abakiriye agakiza mu myaka ya kera, noneho biba nko kubasubiza mu bihe byiza byo hambere. Urubyiruko n'abantu bakuru bari muri iki gitaramo bafashijwe cyane bagira ibihe byiza cyane mu kuramya Imana binyuze mu ndirimbo za Dominic Ashimwe. Bamaze igihe kinini bahagaze baririmbana na Dominic Ashimwe nk'ikimenyetso cy'uko bamwishimiye cyane.
Mu kiganiro na Inyarwanda.com, Dominic Ashimwe yadutangarije ko afite ishimwe rikomeye ku Mana. Arayishimira kuba yamushoboje ikabana nawe mu rugendo rw'ivugabutumwa amazemo iminsi i Burayi. Dominic Ashimwe uvuga ko byari bimugoye kwakira ko hari aho azabasha gukora ari wenyine atari kumwe n'abacuranzi n'abaririmbyi basanzwe bakorana, yavuze ko Imana yamwigishije ko idakirisha ingabo nyinshi. Yagize ati:
Byari byiza cyane. Ndashima Imana yabanye nanjye muri uru rugendo rw'ivugabutumwa kuri uyu mugabane w'i Burayi. Byari bingoye kwakira y'uko hari aho nzabasha gukora ndi njyenyine abo tumenyeranye gukorana tutari kumwe (abacuranzi n'abaririmbyi). Ariko nabonye Imana inyigisha y'uko idakirisha ingabo nyinshi ahubwo umutima wemeye kumvira gusa uwo ni wo ikorana nawo ibidasanzwe, abantu bakavomaho bagahembuka.
Dominic Ashimwe imbere y'abitabiriye igitaramo yatumiwemo i Burayi
Tariki 11 Nzeli 2018 ni bwo Dominic Ashimwe yafashe rutemikirere yerekeza i Burayi ku nshuro ye ya mbere. Amaze ibyumweru bibiri mu Bubiligi muri gahunda z'ivugabutumwa. Yabwiye Inyarwanda ko ateganya gusubira i burayi muri gahunda z'ibitaramo bye bwite. Dominic Ashimwe ni umukristo mu itorero rya ADEPR, akaba umwe mu bahanzi nyarwanda bari ku gasongero mu muziki wo kuramya no guhimbaza Imana. Kuva mu mwaka wa 2009 ubwo yatangiraga umuziki kugeza uyu munsi, akunzwe mu ndirimbo zinyuranye zikomeje guhembura benshi abandi bakakira agakiza.
REBA AMAFOTO Y'UKO BYARI BIMEZE MU GITARAMO YAKOREYE I BURAYI
Nyuma y'igitaramo bafashe ifoto y'urwibutso bari kumwe na Dominic Ashimwe


text:
Bamwe mu bagore bo mu karere ka Karongi, bavuga ko umuco wo kumva ko umugabo ari umutware w’urugo utagira icyo akora, wirirwa wicaye gusa , agatahira icyubahiro gusa , bavukiyemo bakanawukuriramo, ubu muri aka karere umaze kugenda ugabanuka, abagabo ngo bamaze kumva impamvu yo gufatanya n’abagore babo bagakorera ingo zabo, n’imiryango yabo igatera imbere.
Ubusanzwe ngo umugabo mu karere ka Karongi yagombaga kwicara akubahwa gusa, akumva ko aramutse agize icyo akora mu mirimo yo mu rugo,umugore we yamusuzugura ntamu he agaciro ,uku gushaka icyubahiro rero ngo bigatuma bakandamiza abagore babo,kuko bakoraga bonyine ,kandi bakavunika
Abagore batuye muri aka gace bavuga ko ubu byahindutse cyane, bombi ngo bafatanya gukorera urugo rwabo ,kandi bikagenda binatuma imiryango yabo itera imbere.
Mukamana Agnès utuye mu murenge wa Bwishyura avuga ko babifashijwe n’umugoroba w’ababyeyi ndetse n’umushinga wa Prevention Plus ukorera muri aka karere, abagabo bahinduye imyumvire ku buryo bugaragara,ubu nta mugabo ucyitwaza ko ari umutware w’urugo ngo avunishe umugore we base bashyira hamwe.
Yagize ati« ubundi imirimo yo mu rugo yabaga ireba umugore yose ,niwo muco twakuriyemo n’abagabo bacu, ba Data batubyara birirwaga bicaye ,ba mama bakavunika ,ibyo natwe byatubagaho mu ngo zacu,aho iri miryango itwigishirije ,abagabo bahinduye imyumvire ,umugore ashobora kuba ari we ufite akazi umgabo atagafite ,agasigara mu rugo nawe yita ku byo mu rugo ,kandi ntibimutere ipfunwe ndetse agakomezwa no kubahwa».
Umuhuzabikorwa w’umushinga wa Prevention Plus ,mu karere ka Karongi ,Shyikiro Ntayoberwa avuga ko ikibazo cy’imyumvire y’abagabo muri aka karere,cyari gikomeye ku buryo kubahindura byabatwaye igihe kinini ,ariko bafatanije n’inama y’igihugu y’abagore ndetse na komite z’umugoroba w’ababyeyi,muri aka karere bahuguye abantu 7 muri buri mudugudu ,bagamije kugira ngo bajye bafasha abagabo guhinduka no kumva ko umugore adakwiye gukora wenyine, ko no .gukorera imiryango yabo ari bo bifitiye umumaro mbere y’abandi bose.
Yagize ati« abagore baravunikaga ,bagahohoterwa cyane ,ariko twifashishije umugoroba w’ababyeyi ,twagerageje kubahindura nubwo byadutwaye igihe kinini, ubu umugore n’umugabo barafatanya ,ntabwo abagabo bacyumva ko kwicara badakora ari byo bizatuma bubahwa, barakora kandi ntibikuraho ko bubahwa n’abagore babo,abagore nabo barakora kandi bakanamenya ko bagomba kubaha abagabo babo».
Shyikiro kandi avuga ko mu rwego kwimakaza ihame ry’uburinganire ,bafashe gahunda yo guhugura abanyeshuri mu bigo 52 by’amashuri yisumbuye , bashingamo amatsinda agizwe n’abahungu 30 nabakobwa 30 ,bagamije kubigisha ko abahungu bakwiye guharanira no kumva uburenganzira umukobwa afite,bahereye ku mafarang abahabwa y’ishuri ,kuko byagaragaye ko abahungu ari bo bahabwa menshi.
ushinzwe iterambere ry’ubukungu , Bagwire Esperance avuga ko muri aka karere abagabo babanje gutsimbarara kuva ku cyubahiro n’amahame bihaga yo kumva ko basuzugurwaga,ariko ngo aho imiryango itegamiye kuri leta nayo ije kubafasha iki kibazo ubu cyaragabanutse.
Uyu m uyobozi kandi avuga ko byanatumaga haba ihohoterwa rikorerwa abagore ,ariko kandi anavuga ko bagifite imbogamizi ku kibazo cy’abatumvikana mu kuboneza urubyaro,ariko aho batangiriye kwigishwa kubana neza mu mahoro ubu abageze kuri 80% bamaze kwitabira iyo gahunda.
Kanda hano ujye ubona amakuru yihuse kandi kugihe kuri Facebook no kuri twitter
Uwambayinema M.Jeanne ̸ bwiza.com


text:
Umuhanzi Natukunda Apophia afite imigambi myiza yo guteza imbere ibihangano bye bikagera ku rwego mpuzamahanga
Natukunda Apophia n’umuhanzi w’indirimbo zihimbaza Imana bakunda kwita gospel akaba yarinjiye mu buhanzi umwaka ushize ariko aza afite imigambi yo kuzamura ibihangano bye kugera ku rwego mpuzamahanga.
Aganira n’Ikinyamakuru Itoroshi Kuwa 8 Kanama 2018 yavuze ko impano yo kuririmba ayifite ariko hari ibyo akibura kugirango ibihangano bye bigere ku rwego mpuzamahanga.
Natukunda avuga ko akeneye itsinda ry’abantu batandukanye kumufasha kuko we kugiti cye atashobora kuba umuhanzi kandi akajya gushaka isoko ry’ibihangano bye ,akajya muri situdiyo gukora indirimbo gutegura ibitaramo n’indi mirimo itandukanye ariko ari itsinda bagabana imwe muri iyo mirimo bagashobora gukora neza kandi bakabyungukiramo.
Natukunda abajijwe uburyo iryo tsinda ritabonetse atazakomeza yagize ati « Ntago abantu nababura ndimo kubashakisha nzababona kandi niziye ko tuzakora tukagera ku rwego rushimishije kuko igikomeye n’impano yo kuririmba kandi ndayifite.Imana yayimpaye ikampa n’ubwenge bwo kumenya kuyikoresha izampa n’abantu dukorane umuziki wanjye ugere ku rwego numva nshaka ko ugeraho ».
Natukunda afite indirimbo zirimo iyitwa Akira ,Ushimwe,Arakwiye,Its so sweet n’izindi zitandukanye akaba afite inzozi zo gukomeza gukora indirimbo zihimbaza Imana agakora ibishoboka byose akagera ku rwego mpuzamahanga.
Natukunda n’umukobwa iyo uganira nawe ubona ari umuhanga akagira ijwi ryiza ku buryo niyo wumvise indirimbo ze wumva ko azaba umuhanzi ukomeye aramutse imigambi ye afite ayishyize mu bikorwa.


text:
UMWARI : NUBWO BARI MUBIBAZO BIKOMEYE IYO MUMASHYAMBA YA RDC BAKOMEYE KUMUCO WABO.
Muri AFERWAR – DUTERIMBERE Twararahiye ibibazo by’ingutu by’ubuzima tubamo ntibiteze kuduca intege.Gukomera kumuco wacu narwo ni urugamba tugomba kurwana.Niyo mpamvu Abakobwa bacu tubahozaho ijisho tukabakebura ngo badatakaza umuco waturangaga kuva kera.Dore amwe muri ayo masomo :
UMWARI NI IKI ?
Umwari ni ijambo riva ku inshinga ” KWARIKA “. Muri iri jambo kandi humvikanamo irindi jambo ” URWARI “. Kwarika ni ugufata neza ibintu biri mu rwari.Tugarutse kumukobwa rero Umwari bivuga umukobwa wabaga mu rwari bamwaritse :
1) Yabaga ari umukobwa w’lnkumi ugeze igihe rwose cyo gusabwa agashyingirwa agashinga urwe Rugo.Ntiyasamaraga yakundaga, kuba ari mugikari na nyina , Nigake cyane abahungu bamucagaho iryera,nabwo byaba bibaye ntibatindane,Yirindaga gushyomoka mu mvugo,lbyo gushira isoni bikaba umuziro kuri we.
Yubahaga cyane Ababyeyi akamenya kwakirana ikinyabupfura abantu bose baje iwabo murugo.yahoraga yitwararitse mubintu byose kugirango umuhungu uzamubenguka azamusangane imico myiza yatojwe kera akiri i wabo.
Yakundaga kuganira kenshi na Mama we biherereye kugirango amwigireho kuzaba umugore ubereye urugo nka nyina.( Aha birumvikana iyo na nyina yabaga ari umu Mama w’intangarugero kuko ntawe utanga icyo adafite).
Iki ni igihe Umukobwa yarangwaga n’isuku kuburyo bw’umwihariko, Iy’Umubiri ly’aho aba (Murugo),ndetse n’ibikoresho byo murugo.
Yabaga murugo igihe kinini,ariko iyo byabaga ngombwa ko ajya gusura abavandimwe cyane cyane babyara be,bamuhaga undi mukobwa akamuherekeza.
Umwari watwaraga inda y’indaro byabaga ari ishyano mu muryango.
2) Hari undi wabaga mu rwari atari Umwari. Uwo niwa mukobwa wabaye umugoru,(ukimara gushyingirwa.)Uyu nawe baramwarika,akaguma mu Ruhimbi kugeza igihe bazamukorera umuhango wo gutwikurura ni ukuvuga kugeza igihe bazamusohorera. Inyigisho n’imyifatire y’uwabaga murwari yitegura gushaka n’iy’uwabaga murwari amaze gushaka , namwe murumvako itandukanye.
Nubwo Abari bacu abenshi bagiye babura ababyeyi bakiri abana bato,Aferwar ntabwo yabonye icyo kibazo ngo irebere,yafashe gahunda ihamye yo kwegera abo bana b’Abakobwa ngo ibagezeho inyigisho nk’izi ngizi , doreko ari izingenzi mubuzima bwabo bw’ejo hazaza.Nubwo turi mumashyamba dukora uko dushoboye ngo tujyane n’ibihe,n’iterambere ry’iyi isi ya Rurema.lryo terambere rero nk’ahandi hose ku isi , tuzi neza ko rizamo ibyiza n’ibibi.Ni muri urwo rwego na AFERWAR yahagurukiye kurinda Abari bacu ” IKINANGESO MBI ” rikorerwa kuri za Téléphone zigezweho herekanwa amashusho y’urukoza soni ,ahubwo ikabafasha aho bishoboka kwiga uko iryo terambere muri Technologie baribyaza umusaruro wabafasha mubihe bizaza.
Banyarwandakazi bavandimwe dusangiye ” UBUTEGARUGORI ” aho muri hose ku isi , Sinarangiza ntabashishikarije kuramira abo Bari mubana mubihugu bitandukanye mutuyemo , mugerageza uko mushoboye kubigisha Uko umunyarwandakazi yitwara bikamubera akihesha ishema ataretse n’igihugu.
Turabasaba nanone ngo natwe mutube hafi twuzuzanye mubitekerezo,mukudutera inkunga yo muburyo ubwaribwo bwose.
Murakoze Murakarama.
Mme lZERIMANA V.
Duterimbere – Media.


text:
Tuesday, July 14, 2015
Gukuraho Auto updates kuri Adobe Cs5
Desable auto-updates] Ushobora kuba ukoresha products za Adobe ariko ukaba ukunze kugira ikibazo cya updates(mise à jour) zimara amafaranga za hato na hato. Cyangwa se ukaba ukoresha Adobe wahawe n'umuntu yarayiguze wowe itakwanditseho; icyo gihe iyo igiye kuri internet bigaragara ko wayibye cyangwa ukayibona mu buryo budaciye mu nzira nyayo, kandi urashaka kuyikoresha. Iyi link iragufasha [Desable auto-updates] Uko bikorwa:
Kugirango ukureho ubushobozi bwa Adobe bwo kujya kuri internet utabizi igashaka (updates cg mise à jour) kuri mudasobwa yawe ugomba kuba uri nyirayo (Administrator) cyangwa ukaba ufite uburenganzira bwose kuri yo.
Icyo gihe kanda iyi link twaguhaye, urabona ahanditse iyi Code:

1

Inkuru irakomeza vuba ku bazi icyongereza musome hano [Desable auto-updates]
byanditswe na .. saa 4:02 AM
Subscribe to: Post Comments (Atom)


text:
Umukirisitu agomba kumenya kuganira n’umutima we
Hari igihe umuntu agira ibibazo byinshi umutima ugasa n’ukutse, bikaba ibyago bikomeye iyo adafite hafi undi muntu wo kumuhumuriza. Bisaba ko umuntu we ubwe agirana ikiganiro n’umutima. Kuko ibikura umuntu umutima bikomoka kuri Satani umwanzi w’ibyiza ariko ibikomeza umuntu bituruka ku Mana Umwami w’amahoro.
Ni yo mpamvu umuririmbyi yaririmbye ngo mu mutima wanjye harimo abantu babiri, umwe ankunda undi angoma. Bisaba rero ko uturisha amajwi yose y’urucantege yongorera mu mutima wawe ntuwemerere kwiheba kuko umutima wihebye ujugunya rwose amahoro yawo, kandi nta kintu gihenze ku buzima bw’umuntu nk’amahooro yo mu mutima.
Ibi na Dawidi byamubayeho.
Zaburi 43:5 "Mutima wanjye ni iki gitumye wiheba? Ni iki gitumye umpagararamo? Ujye utekereza Imana kuko nzongera kuyishima. Niyo gakiza kanjye ni Imana yanjye.
Imana ishimwe ko yashyizeho ubwo buryo bwo guhumuriza umutima wihebye. Igihe ubuze uguhumuriza, nukuri biremewe ko nawe ubwawe wiganiriza ukatura gukomera kw’Imana mu buzima bwawe. Kandi icyo kirere Imana igikorera mo imirimo ikomeye cyane.
Ibyo dusomye haruguru ni Dawidi wabiganiraga n’umutima we. Nawe wabaye mu bihe bisa n’ibyo, amaze gusenga Imana abonye ntacyo imusubije ahita atangira kuganiriza umutima we awumvisha ko Imana igihari kandi ko azageraho akabona ishimwe.


text:
Inzobere zemeza ko icyo kibazo kivukanwa ariko kikagaragara umwana ageze nko mu myaka ibiri, umwana agakurana imyitwarire itameze nk’iy’abandi, ku buryo biyobera ababyeyi be, abatihangana bakamuhoza ku nkoni kubera kutamenya.
Impuguke muri Autisme, Rosine Duquesne Kamagaju, wabyize akanabikoramo igihe kirekire mu gihugu cy’u Bufaransa ndetse akaba anakuriye ikigo gifasha abafite ubwo bumuga kitwa Autisme Rwanda, agaruka kuri bimwe mu bimenyetso biburanga.
Agira ati “Ku myaka ibiri umwana ntavuga ndetse no hejuru y’iyo myaka aba ameze nk’utumva kandi yumva. Ubona ari mu isi ye kuko akora icyo ashaka gusa akanagira amahane menshi. Ntiyigaburira, ikitamushimishije ararira, arakubagana cyane, arizunguza, akikubita mbese agira imyitwarire yihariye”.
Arongera ati “Kenshi ababyeyi iyo bamaze kubona icyo kibazo ariko ntibasobanukirwe, hari abavuga ko ari amarozi, hari abakubita abana, ibyiza ni uko bagana abaganga babizobereyemo. Ni ikibazo kivukanwa ariko umwana iyo yitaweho hakiri kare hari ibihinduka n’ubwo adakira neza”.
Nimbona Greta, umubyeyi ufite umwana wagaragayeho ubwo bumuga akabimenya afite imyaka itatu, avuga uko yabimenye.
Ati “Nabimenye afite imyaka itatu, ntiyavugaga, akigunga ntakine n’abandi no ku ishuri bikaba uko, hanyuma mujyana kwa muganga ni ho babyemeje. Naje kumujyana muri Autisme Rwanda ngo bamukurikirane, byagize akamaro kuko hari bimwe byagiye bikosoka n’ubwo atari byose”.
Nyuma y’umwaka n’igice uwo mwana akurikiranwa muri icyo kigo, ngo yatangiye kwigaburira, agakina n’abandi, icyo umubujije ntagikore ariko kugeza ku myaka umunani yari ataravuga.
Undi mubyeyi, witwa Akizanye Nicole, na we ufite umwana w’umuhungu ufite icyo kibazo, avuga ko ku myaka ibiri ari bwo yabonye ko umwana we atameze neza.
Ati “Umwana wanjye yavutse neza, arakambakamba, ariko ku myaka ibiri yari ataravuga ‘papa, mama’, nkabona ko yumva ariko ntavuge, akubagana cyane, ni bwo nabonye ko afite ikibazo. Namujyanye kwa muganga nyuma bambwira ko ari Autisme, ni bwo bwa mbere nari nyumvise”.
Akizanye aherutse gukurikira amahugurwa y’iminsi ibiri kuri icyo kibazo yateguwe na Autisme Rwanda, yari ahuje bamwe mu baganga, abarimu n’ababyeyi bose bagera kuri 60, ngo hari byinshi yahungukiye bizatuba abasha kwita ku mwana we.
Kubera ko kwita ku bana bafite icyo kibazo bihenze cyane, ndetse na Akizanye akaba yarabuze ubushobozi bwo gushyira umwana we mu kigo kibishinzwe ngo akurikiranwe, asaba ko ibyo bigo byakwiyongera mu gihugu kuko abafite ubwo bumuga ari benshi bakeneye ubufasha.
Kamagaju avuga ko hari abantu benshi bamugana ngo abafashirize abana ariko ntibikunde kubera ubushobozi budahagije bw’ikigo, iyo akaba ari yo mpamvu y’ayo mahugurwa.
Ati “Hari benshi bazana abana ariko ntitwabakira bose, aya mahugurwa atangwa n’inzobere, azatuma abita ku bafite Autisme biyongera. Turimo gukorana na MINISANTE na RBC, turebe uko twakongera ingufu bityo abana bose bafite icyo kibazo buhoro buhoro bazitabweho”.
Bagahirwa Irène, ushinzwe agashami kita ku bumuga muri RBC, avuga ko Autisme ibarirwa mu bumuga kandi ko abayifite na bo bagomba kwitabwaho nk’abandi, akanemeza ko amahugurwa yatanzwe yari akenewe kuko yakanguye benshi batari bazi iby’icyo kibazo.
Ibitekerezo ( 3 )
muraho bavandi,njyewe umwana wanjye afite iki kibazo ubu agejeje imyaka itanu ntavuga namba n’ibyo bimenyetso byose mwavuze arabifite,ariko nabuze ubufasha ngo avurwe,ndabasabye rwose nimumfashe wenda yakira.number yanjye ni 0783562099
Mfite mwene wacu ufite umwana urwaye Autisme.
Ni indwara ibabaza ababyeyi cyane.Gusa nk’abakristu,tujye tumenya ko mu isi nshya dusoma muli 2 Petero 3:13,nta muntu uzongera kurwara nkuko Yesaya 33:24 havuga.Ibibazo byose bizavaho burundu.Niyo mpamvu kugirango tuzabe muli iyo Paradizo,Yesu yasize asabye abakristu nyakuri "gushaka mbere na mbere ubwami bw’imana",aho kwibera mu isi gusa (Matayo 6:33).
Kamere ndagushimiye cyane kuko icyo dukeneye ni ubwami bw’Imana tukongera kubaho ntabibazo nkuko mu busitani bwa edeni byari bimeze.Ubwami bw’Imana nibuze nibuze tube mw’isi nshya idafite ibibazo rwose.


text:
INGINGO Z’INGENZI Z’URWANDIKO RWA UWERA RUSABA GUHINDURA AMAZINA
Uwitwa, UWERA mwene RUTAGANDA John na MUHONGERWA Merry utuye mu Mudugudu wa Rwazana,Akagari ka Nyamugari,Umurenge wa Mwiri,Akarere ka Kayonza mu Ntara y’Iburasirazuba.
Yasabye uburenganzira bwo kongera izina Agnes mu mazina asanganywe,UWERA akitwa UWERA Agnes mu Irangamimerere;
Impamvu atanga n’uko izina Agnes yaribatijwe mu idini y’Abapantekoti kandi agahita atangira kurikoresha mu mashuri.
Akaba asaba kwemererwa binyuze mu nzira zemewe n’ amategeko, kongera izina Agnes, ku izina asanganywe UWERA bityo akitwa UWERA Agnes mu gitabo cy’Irangamimerere kirimo Inyandiko ye y’Ivuka.


text:
Ni koko Abaturage nibo bafite urufunguzo rw’impinduka mu Rwanda. Paul Kagame n’agatsiko ayoboye bameze nk’uwo munyagitugu uhagaze ku rubaho narwo ruhagaritswe na rubanda. Uko byamera kose umuturage navuga “NO” nta kizatubuza gukoresha ya mvugo y’abakuru ngo “agahuru k’imbwa karahiye”!
Twanze gukomeza kuba abacakara
Niba Paul Kagame akomeje gukoresha inzego z’iterabwoba ngo zihatire abantu guhindura itegekonshinga kugira ngo abashe kuba perezida ubuziraherezo, bizaba bisobanuye ko yarangije gufata icyemezo cyo gukomeza gutegekesha igitugu n’iterabwoba. Azaba yerekanye ko amarira y’abo yagize impfubyi n’abapfakazi ntacyo amubwiye. Tuzaba tumenye neza ko akaga k’abamaze imyaka irenga 20 bafungiye icyaha Paul Kagame n’Agatsiko ke bakoze kagikomeza. Bizaba bigaragaye ko Agatsiko katiteguye koroshya ingoyi kazirikishije Abenegihugu, ndetse ahubwo ko kiteguye kuyikaza kurushaho. Bizaba bigaragaye ko Paul Kagame afata Abanyarwanda nk’ « IBIGORYI, AMASAZI, IBIKERI, UMWANDA, IBIGARASHA BICITSE, IMBURAMUKORO… nk’uko n’ubundi adahwema kubivugira mu mbwirwaruhame !
Icyo gihe Abanyarwanda bazaba bageze mu mayira abiri : Bazahitamo ubwingenge cyangwa bahitemo inzira yo kuba abacakara bidasubirwaho. Nibicecekera ntibagire icyo bakora, bazaba bahisemo guhamba uburenganzira bwose bw’abenegihugu maze basinyire kuba ingaruzwamuheto izuba riva, bature mu gihugu cy’abo nk’aho ari Abanyamahanga cyangwa Abajyanwabunyago. Bazakora, Agatsiko karye ; abana babo bicwe n’inzara, Agatsiko kamena ibiryo kubera umurengwe. Guhera ubwo Paul Kagame n’Agatsiko ke bazaba bafunguriye ABARWANASHYAKA bashaka ko ibintu bihinduka inzira yo kwerekana icyo bahisemo : Ni INZIRA Y’IMYIGARGAMBYO IDAHUTAZA. Bazahaguruka batobore bavuge ko banze kubaho batariho, ko barambiwe iyicwarubozo Agatsiko kadahwema kubakorera, ko bashaka UBWIGENGE, ko Agatsiko nikadahindura imvugo n’ingiro, biteguye GUHANGANA nako. Koko rero « la résistance contre l’oppression », ni uburenganzira umuntu wese avukana. Nta munyarwanda wavukiye kuba umucakara no gukomeza kubaho nk’imfungwa mu gihugu cye cyitwa ko cyigenga. Amahanga azabyumva bwangu, amaso y’isi yose yerekezwe mu Rwanda.
Ibitekerezo-shingiro biyobora imyigaragambyo
Imyigaragambyo idahutaza iyoborwa n’ibitekerezo-shingiro ( principes) bibiri :
- Kwanga gutiza umurindi umugizi wa nabi (le principe de la non-coopération)
Umunyagitugu nta yandi maboko agira uretse ayo abaturage atoteza bamutiza. Abaturage ni bo ubwabo batiza umunyagitugu ikiboko abakubitisha, bakamuha n’amafaranga agura amasasu akoresha abarasa. Agatsiko kayoboye Urwanda nta zindi ngufu na mba kagira abaturage baramutse bafashe umugambi wo kwanga kugira uruhare mu byemezo gafata birenganya rubanda. None se abo Agatsiko gakoresha mu kurasa ababyeyi, si abana babo ? Abo Agatsiko gakoresha baca imanza zirenganya abacu, si abagore n’abagabo bacu ? Abo Agatsiko gakoresha bambura abaturage amasambu yabo n’imitungo yabo, si abaturanyi bacu ? Iyo Agatsiko kibereye mu maraha, kabyina mu tubari, gatembera mu mahanga, si twe dukora akazi kose ko kubaka igihugu no gushaka amafaranga Agatsiko kazarihira abana bako mu mashuri yo mu Bulayi, nyamara abacu ntibashobore gufashwa ngo bige kaminuza ?
Ibyo byose bisobanura iki ? Abaturage baramutse banze gutanga umuganda wabo ngo Leta mpotozi ikunde ihirime, babigeraho mu minsi itarenze 30, bitagombeye imirwano ivusha amaraso !
- Kwiyemeza gusuzugura ibyemezo bya Leta irenganya abaturage bayo (le principe de la désobéissance civile).
Burya rero Leta igira ireme ari uko abaturage bayemera bikabatera kuyumvira. Leta nayo iba ifite inshingano y’ibanze yo gutabara abaturage no kubarindira umutekano (schéma protection-obéissance). Iyo Leta nk’iyobora Urwanda guhera mu 1994 itagishoboye kurengera abaturage ahubwo akaba ariyo ihungabanya umutekano wabo, ikabafungira ubusa, ikabambura ibyabo, ikabicira ubusa,…iba igomba kuvaho kuko abaturage baba batakiyifitiye icyizere ndetse bakaba bashobora kurekera aho kuyumvira. Icyo gihe icyitwaga Leta kiba gihinduye isura, kiba kibaye Agaco k’abajura n’abicanyi. Abaturage bahinduka nk’intama ziragiwe n’ikirura, cyica iyo gishatse n’igihe kibishakiye ! Abo baturage baba bateye agahinda : iyo umaze kubona neza ko uwakakuvugiye, uwakakurengeye ,uwakagutabaye agaruka akaba ariwe ukurenganya, uguterera ku ngoyi, ugutabika ; uwakaguhumurije akaba ari we ugutera ubwoba, wabyitwaramo ute ? Biteye agahinda gusa. Nyamara niho Urwanda rugeze. Abenegihugu nibadahaguruka ngo bo ubwabo birwaneho, ibyabo bizaba birangiye, kandi bazaba bizize. None se uwiyishe araririrwa ?
Dore bimwe mu bikorwa abaturage bashobora gukora kugira ngo bereke Leta ko nitarekera aho kubarenganya, bazahaguruka bakayikuraho.
Imyigaragambyo izabera mu migi no mu cyaro
1.Urugendo rutuje (marche pacifique).
Ubusanzwe urugendo nk’uru rubera mu migi minini aho abanyamakuru bashobora gukurikirana ibiri gukorwa kandi bagafata n’amafoto bereka amahanga. Umwihariko wo mu Rwanda ni uko uru rugendo rutazabera mu mugi wa Kigali gusa. Ruzabera mu mirenge yose kuko ikibazo cy’Ubutegetsi bwa Paul kagame n’Agatsiko ke bubangamiye Abanyarwanda bushinze imizi iwacu mu murenge. Benshi mu baturage b’i Rwanda ntibarabona Kagame mu maso, ntibazi n’amazina y’abagize Agatsiko kabatagangaje gakorera i Kigali. Nyamara hari icyo bazi : bazi neza amazina y’abakorera Agatsiko ku murenge wabo. Aha hari ibanga rya politiki rikomeye.
Agatsiko mu mikorere yako, kaba muri buri minisiteri n’ibigo bya Leta, mu ngabo z’igihugu, no mu zindi nzego zose z’ubuzima bw’igihugu. Gakorera ku Ntara no ku Karere. By’umwihariko, Agatsiko kegerejwe abaturage, ku Murenge. Usanga naho hari abantu batarenze 8, bashinzwe gushyira mu bikorwa ibyo Agatsiko kari i Kigali kabategetse byose bigamije kurenganya abaturage. Mu by’ukuri abo bantu 8 bo ku Murenge nibo baboshye abaturage bidasubirwaho kuko baba bazi buri muturage wese mu izina rye.
Ni iki cyerekana umuntu uri mu gatsiko ko ku Murenge ?
*Ni wawundi utanga amakuru y’ibyabaye byose mu murenge ndetse akajya yongeramo n’amakabyankuru no kubeshyera abaturage kugira ngo ashimwe n’Agatsiko ko akora neza.
*Ni wawundi wabwiraga inteko y’urukiko Gacaca icyemezo kigomba gufatwa, kitagize aho gihuriye n’amategeko ahubwo kigamije kurenganya umuturage nk’uko Agatsiko gakuru kaba kabyifuza.
*Ni wawundi abaturage bose batinya ko ashobora kubafatira ibyemezo bagafungwa batagira icyaha.
*Ni wa wundi ushinzwe kubaca amafaranga y’umusanzu wa FPR, ay’ikigega Agaciro…akabyongeramo ubukana bwinshi atitaye ku marira y’umuturage waraye inzara.
*Ni wawundi abaturage bazi neza ko ari we “l’homme fort” (igikonyozi) wo mu Murenge, wikorera ibyo yishakiye, abaturage bakamugenera amakoro n’inyoroshyo z’amoko menshi kugira ngo barebe ko bwacya kabiri, ubutegetsi bw’Agatsiko ntibugire icyo bumutwara kabone n’aho yakwica umuturage amuhora ubusa.
Bene abo turabazi neza, mu mazina yabo bwite. Abo rero nibo MWANZI nyakuri w’Abenegihugu ku rwego rw’Umurenge. Abo nibo ba mbere tuzahangana nabo nibiba ngombwa. Ariko mbere yo kubahangara, tuzabanza dutinyuke tubabwire ko igihe kigeze cyo gushyira mu bikorwa ziriya ngingo 12 zigamije kuzahura igihugu no gusubiza inyabutatu nyarwanda icyizere cyo kubaho tubanye mu mahoro.
Abaturage bazahurira ahantu bumvikanyeho maze bakore urugendo rugana ku biro by’Umurenge wabo. Bazitwaza ibyapa byanditseho ko badashaka guhora baragijwe imbunda nk’ibisimba, ko banze ko itegekonshinga rihindurwa hagamijwe inyungu z’umuntu mwe gusa, ko banze ko Agatsiko gakomeza gusahura umutungo w’igihugu konyine, ko bamaganye ifungwa ry’abanyaporiki batavuga rumwe n’Agatsiko… mbese byamagana akarengane bagirirwa n’icyifuzo bafite cyo kubaka igihugu cy’amahoro.
- Sit’in
Abaturage bazahurira imbere y’ibiro by’Umurenge wabo ku isaha bumvikanyeho. Bazahicara maze babuze abakozi b’umurenge kwinjira mu biro. Umunsi nuca ikibu, abaturage bazataha, nibucya bongere bagaruke mu gitondo…. bityo bityo kugeza igihe Paul Kagame n’Agatsiko ke bazaba biyemeje kwemera inzira y’impinduramatwara itavusha andi maraso.
Guhagarika akazi
- Kwanga kujya ku mirimo itiza Leta y’Agatsiko umurindi
(1)Abarimu bazahagarika gusubira mu ishuri kwigisha
Akarengane abarimu bagirirwa n’Agatsiko gateye isoni. Nibo bakozi basabwa kwitangira umurimo wabo amasaha 20 kuri 24, nyamara bagasuzugurwa, bakimwa ibikoresho n’imfashanyigisho, bagahembwa intica ntikize. Nyamara Abamotsi b’Agatsiko batagize icyo bamariye rubanda bagahembwa amamiliyoni buri kwezi. Abarimu bagomba kugira uruhare rugaragara mu mpinduramatwara dutegereje. Barajijutse, babona neza akarengane kariho. Nibo bagomba gufata iyambere mu guhumura amaso y’abandi benegihugu. Bahagaritse kwigisha iminsi 30 gusa, atari uko banze kurera abana b’igihugu, ahubwo ari uko bagamije kubaraga Urwanda ruzira akarengane n’umwiryane, Leta y’Agatsiko yaba yacyuye igihe ! Ni ngombwa rwose ko abarimu bumva ko bafite izi ngufu zirusha ubumara umuriro w’ibifaru bya Paul kagame n’Agatsiko ke.
(2) Abacuruzi bazafunga amangazini yabo, amasoko ntareme
Igishishikaza Paul Kagame n’Agatsiko ke mbere ya byose ni amafaranga binjiza ku makonti yabo buri munsi. Turetse kwitabira amasoko iminsi 30 gusa, agatsiko twaba tugashegeshe kuko byaba bigaragara ko ubuzima bwahagaze mu gihugu. Amahanga yamenya ko mu Rwanda hari ikibazo gikomeye koko, akadufasha kubona igisubizo cy’Agatsiko kigize indakoreka.
(3)Abatwara abagenzi bazahagarika akazi
Ngaho nawe tekereza iminota ibiri gusa uko igihugu cyaba cyifashe, taxi zose, bisi zose … ziramutse zihagaritse kugenda iminsi 8 yonyine ! Amasosiyete y’Agatsiko atwara abagenzi yahomba, ubuzima bwagahagarara, ubugome n’amanyanga by’Agatsiko bikaba bigiye ahabona !
Bene ibi bikorwa n’ibindi nka byo (urugero : nk’ubu twanze kongera kugura amazi yitwa Inyange kuko ari ubucuruzi bukiza Agatsiko gusa !) byose ni intangiriro nziza yo gukemura ibibazo amaraso atamenetse. Gusa ibyo byose bisaba ko abenegihugu bumva impamvu twagomba kugira ibyo twigomwa, nko kwigora tukagenda n’amaguru iminsi mike, imodoka zabo tukazireka ; nko kwemera kudahembwa ukwezi kumwe ariko nyuma tukazagenerwa umushara ukwiye ; kwemera kudacuruza icyumweru kimwe ariko ubutaha tukazafungura amangazini yacu Rwanda Revenue (Rwange uruvemo) itakiduhagaze hejuru, n’ibindi. Biradusaba twese abenegihugu kureba kure, « ntawe usarura icyo atabibye », kandi ngo « ushaka inka aryama nkazo ». Hatagize abemera kwitanga, ntacyo twageraho gifite agaciro kandi kikazakagilrira n’abana bacu mu myaka iri imbere.
Agatsiko kazabyitwaramo gate ?
Abanyarwanda nibahagurukira kwerekana ko barambiwe politiki mpotozi ya Kagame, Agatsiko kazahitamo imwe muri izi nzira 2 zikurikira :
(1) Paul Kagame n’Agatsiko ke bazicara batekereze, bagishe umutima inama, maze bacishe make bemere impinduka mu gihugu. Bazabona neza ko babifitemo inyungu nyinshi nko kubabarirwa ibyaha bikomeye bakoreye Abanyarwanda no kudakurikiranwa n’inkiko. Nibahitamo iyo nzira, bizaba ari mahire. Urwanda ruziruhutsa rutangire inzira y’iterambere rirambye kandi Abanyagihugu bose bibonamo.
(2)Agatsiko gashobora kuzahitamo kwerekana ko katemera impinduka, ko gakomeje gahunda yo kuyobora igihugu mu nyungu zako gusa. Icyo gihe kazafata ibyemezo bihubutse nk’uko gasanzwe kabigenza. Kazashaka gukora ibikorwa by’iterabwoba. Kazohereza ingabo zigakomeyeho ngo zijye kwirukana abaturage ku ngufu no gusesa imyigaragambyo. Kazakubita, kazafunga bamwe, kazatera amagerenade rwihishwa, yenda kazakoresha imbunda karase, KAMENE AMARASO y’abaturage , bamwe muri bo bahasige ubuzima. Nibigenda bityo, Paul Kagame n’Agatsiko ke bazaba bafunguriye abenegihugu inzira ya nyuma ariyo twakwita INTAMBARA y’ISOZABUNYAGO. Ibizakurikiraho, Paul Kagame n’Agatsiko ke bazabe aribo bonyine babibazwa.
Biracyaza…


text:
Mu gihe twitegura kuvuka kwa Yesu, twibuke impamvu zagombaga gutuma aza
Muri iyi minsi turi mu bihe twitegura kwizihiza Noheli, ari bwo benshi bazirikana ivuka rya Yesu, nifuje ko twibukiranya ku mpamvu zatumye Yesu aza mu isi.
Iyo tugaruka ku cyatumye Yesu aza, kenshi duhurira ku gucungura umwana w’umuntu ari nayo ntego nyamukuru. Muri iyi nyigisho reka tugaruke ku mpamvu zatumye aza nubwo zose zikubiye muri iriya kuko n’igihe cya Mariya, yabwiwe ko umwana azabyara azamwita Yesu kuko ari we uzakiza abantu ibyaha byabo, Matayo 1:21.
Kugira ngo yemere gusiga icyubahiro, ubwiza bwe, ave mu ijuru aze mu isi , hari icyabiteye ari byo tugiye kugarukaho muri make.
Yesu yagombaga ku isi mu isi agahinduka umuntu kugira ngo isezerano Se (Imana) yatanze risohore. Yesu yaje gusohoza ibyasezeranijwe kera. Byari byarahanuwe n’abahanuzi batandukanye ko azaza.
Imana rero ntabwo ibeshya kandi irinda ijambo ryayo kugira ngo irisohoze. Yesaya ahanura yabirebaga nk’ibihita biba ‘’Nuko umwana yatuvukiye duhawe umwana w’umuhungu, ubutware bwe buzaba ku bitugu bye. Azitwa igitangaza, umujyanama, Imana ikomeye, Data wa twese Uhoraho, Umwami w’amahoro.’’ Yesaya 9:5
Yesu yaje mu isi kwerekana Se. Abantu ntabwo bari bazi Imana ahubwo Yesu aje niwe wayimenyekanishije.
‘’Uhereye kera kose nta muntu wigeze kubona Imana, ahubwo Umwana w’ikinege uri mu gituza cya Se, ni we wayimenyekanishishe.’’ Yohana 1:18
Yesu yaje kandi na none kugira ngo atubere umutambyi. Mu isezerano rya kera habayeho abatambyi basabiraga abisirayeli, ariko aba bagombaga kubanza kwitambirira iby’ibyaha byabo.
Yesu yaje kutubera umutambyi utandukanye cyane n’abandi kugira ngo umwenda wari ukingirije ahera utabukemo kabiri, umuntu wese abashe kwigerera ku Mana kuko niwe wujuje gukiranuka mu byayo.
‘’Ni cyo cyatumye yari akwiriye gushushanywa na bene Se kuri byose, ngo abe umutambyi mukuru w’imbabazi kandi ukiranuka mu by’Imana.’’ Abaheburayo 2:17
Kristo kandi yaje gukuraho ibyaha byacu.‘’Bukeye bw’aho abona Yesu aza aho ari aravuga ati ‘’Ng’uyu umwana w’intama w’Imana ukuraho ibyaha by’abarimu isi.’’ Yohana 1:29
Yesu yaje gukuraho ibyaha byacu, Bibiliya ivuga ko twari tuzimiye nk’intama. Nta handi twari tuzimiriye ni mu byaha ariko icyazanye Yesu ni ukudushaka, akadukiza twebwe abari bazimiye. Gukiranuka kwacu tubikesha Yesu kuko niwe wadukuyeho ibyaha.
Ikindi kintu kiri mu byazanye Yesu, kwari ukugira ngo atubere urugero rwiza.‘’Mwemere kuba abagaragu banjye munyigireho, kuko ndi umugwaneza kandi noroheje mu mutima, namwe muzabona uburuhukiro.’’ Matayo 11:29
Mu isi hari abantu benshi umuntu yakwigiraho bitewe n’icyo ushaka kumenya. Yesu yatugiriye inama ko dukwiye kumwigiraho.
Ngizo zimwe mu mpamvu zazanye Yesu mu isi, kandi zigahamya ko ubwo yaje azanagaruka nk’uko yasize abivuze asubiye mu ijuru.


text:
Umuraperi P- Fla afatanyije na Aline Gahongayire bagiye gukorana indrimbo. Aho P Fla azaba asaba imbabazi Mama we utarahwemye ku mugaragriza urukundo mu gihe yarari mu gihome .
Umuhanzikazi wamenyekanye mu ndirimbo zihimbaza Imana Aline Gahongayire yahuje imbaraga n’umuraperi P-fla mu ndirimbo agiye gukora asaba Imbabazi umubyeyi we yahemukiye ndetse akamutera intimba ku mutima.
P-fla yafunguwe tariki 8 Ukuboza 2017, nyuma y’igihe kigera ku mwaka afungiye muri Gereza ya Mageragere. Agiye guhuza imbaraga n’ umuhanzikazi Aline Gahongayire bakorane indirimbo yise “Mama mwiza”izaba ikubiyemo amagambo asaba imbabazi nyina ndetse amushimira ko yamubaye hafi mu buzima bwose yararimo ntamutererane.
Biteganyijwe ko iyi ndirimbo izakorerwa muri Kina Music
isanzwe ifasha Aline Gahongayire mu gutunganya ibihangano bye ndetse indirimbo ikaba irimo gusozwa mu gihe cya vuba iraba yageze hanze .


text:
Nk’uko bisanzwe buri wa gatandatu w’icyumweru cya nyuma cya buri kwezi, mu turere twose tugize igihugu cyacu, haba ibikorwa by’umuganda rusange byitabirwa na buri munyarwanda wese wujuje imyaka yo kwitabira umuganda. Ni muri urwo rwego kuri uyu wa gatandatu tariki ya 28 Mata 2018 mu murenge wa Byumba, Umuyobozi w’Akarere bwana MUDAHERANWA Juvenal ari hamwe n’Umuyobozi wa Polisi mu karere ka Gicumbi SP Karagire Gaston bifatanije n’abaturage b’Umurenge wa BYUMBA, Akagari ka NGONDORE Umudugudu wa RWASAMA aho barwanije isuri.
Nyuma y’umuganda abaturage bahawe ibiganiro binyuranye birimo icy’umutekano cyatanzwe na DPC SP Karagire Gaston wabashishikarije kwirinda kanyanga ndetse no kwita ku burere bw’abana cyane cyane ab’abakobwa bigaragara ko muri iki gihe bari guhohoterwa basambanywa. Yabahaye ingero zinyuranye asaba ababyeyi kujya bamenya aho abana babo bari birinda kujya babasiga mu rugo bonyine cyangwa kubohereza nko gutashya inkwi mu mashyamba bonyine.
Ikindi kiganiro bahawe ni icyo kubashishikariza kwihutira kwishyura umsanzu w’ubwisungane mu kwivuza bakorehseje ikoranbuhanga nk’irembo. Banahawe kandi ikiganiro ku Ireme ry’uburezi babasaba gukurikirana uburere bw’abana kandi bakihutira gusubiza mu ishuri abarivuyemo kuko kuva mu ishuri ukiri muto ari byo bibyara ubuzererezi n’izindi ngeso mbi zindi.
Umuyobozi w’Akarere bwana Mudaheranwa Juvenal yabahaye ubutumwa bujyanye no kwitegura umunsi mpuzamahanga w’umurimo uzizihizwa ku itariki ya 1 Gicurasi 2018 abasaba kuzishimira ibyo bagezeho no gufata ingamba z’ibishya bazageraho. Ikindi kiganiro yabahawe ni ikirebena n’ibiza abasaba kubirwanya bivuye inyuma bacukura ibyobo bifata amazi ndetse n’imiringoti. Abatuye ahantu habi hari ibimenyetso ko bahura n’ibiza yabasabye ko bagaragazwa kugira ngo bagirwe inama zo kuhava bagacumbikisha cyangwa bagacumikishirizwa ahandi muri iki gihe cy’imvura .
MUTUMWA Vincent
Public Relations, Media and Communication Officer
Gicumbi District
Tel: +250 788487894
E-mail: mutumwa.vincent@gicumbi.gov.rw


text:
None kuwa12/07/2018 Umuyobozi w'Akarere bwana NDAYAMBAJE Felix ari hamwe n’Umuyobozi wa Diviziyo ya 2 Brig. Gen. Eugene NKUBITO, Umuyobozi wa Polisi mu Ntara y’Amajyaruguru ACP Eric MUTSINZI n’izindi nzego z’umutekano, Umuyobozi wa Burigade ya 503 Col Sam Baguma, Umuyobozi wa Polisi mu karere SP Karagire Gaston bagiranye inama n'Abayobozi b'Inzego z'Ibanze n’Itsinda ryo kurwanya (Clubs anti) kanyanga ndetse m’abaturage bo mu mirenge ya Cyumba, Manyagiro na Rubaya. Nyuma yo guhura n’abo muri iyi mirenge, barakomereza mu mmurenge wa Kaniga aho bari buhure n’abo mu mirenge ya Kaniga, Mukarange na Rushaki. Ni mu rwego rwo kurebera hamwe uburyo bafatanya mu guca burundu icuruzwa ry’ibiyobyabwenge cyane cyane kanyanga n’ibindi bimeze nkayo.
Umuyobozi w’Akarere yabagagarije ko aka gace ari ko kanyanga inyuramo ijyanwa mu gihugu hose kandi abaturage bakaba barebera ababihanyuza ntibabe batanga n’amakuru. Yababwiye ko iki kibazo gihangayikishije igihugu cyose akaba ari yo mpamvu Abagize Inama y’umutekano Itaguye y’Intara n’Akarere bahaguruka kugira ngo hafatirwe hamwe ingamba zo kubica.
Umuyobozi wa Polisi mu Ntara y’Amajyaruguru yibanze ku bubi buterwa no gukoresha ibiyobyabwenge, haba mu kubinywa, kubyitera n’inshinge, kubitunda no mu kubicuruza . Yashoje abasobanurira uko itegeko rihana abantu batunda, bacuruza kandi banywa kanyanga n’ibindi biyobyabwenge abasaba kubireka amazi atararenga inkombe.
Brig. Gen. Eugene NKUBITO yabwiye abitabiriye iyi nama bose ko bibabaje cyane kuba abantu bahabwa umutekano usesuye na gahunda zibateza imbere ariko ntibabihe agaciro ahubwo bakabona ko ari umwanya wo kwikorera ibidafite umumaro. Yashoje abasaba kwisubiraho bagahesha agaciro uwakabahaye bakora ibiteza imbere imiryango yabo ndetse n’igihugu muri rusange.
Abaturage bitabiriye iyi nama bifuje ko itegeko ryo guhana utunda cyangwa uvuruza ibiyobyabwenge ryavugururwa hagashyirwaho irigena igihano kiremereye ku buryo ababikora bajya batinya. Bagarutse ku gihe abajura bari basigaye bambura umuntu ku ngufu ku manywa y’ihangu, hakajyaho itegeko ryo kujya babarasa ku manywa bikaba ubu byaracitse burundu. Bamwe mu baturage bayicuruzaga bakabireka, bavuze ko ntacyo bungutse kuko amafaranga bakoreraga iyo yabaga abaye menshi yabaga ari ibihumbi bitatu gusa (frw 3,000).
Guverineri yababwiye ko icyabazanye nta kindi uretse gutangariza abaturage bo muri iyi mirenge ko kanyanga n’ibindi biyobyabwenge biza mu mashi biturutse mu gihugu cya Uganda bicitse burundu kuva none. Yakomeje ababwira ko Leta itazigera inanirwa no kurwanya abacuruza ibi biyobyabwenge abasaba kugira uruhare rugaragara rwo kugaragaza buri wese uyicuruza n’uyinywa.
Bikorewe I Gicumbi, kuwa 13/07/2018


text:
KANDA HANO UREBE VIDEO
INGINGO Z’INGENZI Z’URWANDIKO RWA NYIRANTORE Shamaragwe RUSABA GUHINDURA IZINA
Uwitwa NYIRANTORE Shamaragwe, mwene SEBATWARE Shamaragwe na NYIRAJAMBO Nyirarugirwa utuye mu Mudugudu wa Ngoma II,Akagari ka Ngoma,Umurenge wa Ngoma,Akarere ka Huye mu Ntara y’ Amajyepfo.
Yasabye uburenganzira bwo guhindurirwa izina SHAMARAGWE, akarisimbuza izina Esther, no kugabanya uburebure bw’izina NYIRANTORE ku mazina asanganywe NYIRANTORE Shamaragwe bityo akitwa NTORE Esther mu Irangamimerere ye.
Impamvu atanga ni uko amazina bamwise akivuka ari aya Sekuru na Nyirakuru akaba atarayishimiye kuva amaenye ubwenge. Ikindi ni uko izina Esther yaribatijwe
Akaba asaba kwemererwa binyuze mu nzira zemewe n’ amategeko, guhindura amazina , izina SHAMARAGWE akarisimbuza izina Esther izina NYIRANTORE rikagabanywamu mazina asanganywe NYIRANTORE Shamaragwe bityo akitwa NTORE Esther mu gitabo cy’Irangamimerere kirimo Inyandiko ye y’Ivuka.


text:
“Nakankamiye mukuru wanjye maze nkubita urugi n’umujinya mwinshi, ku buryo akuma kari inyuma y’urugi kahise gatobora urukuta. Aho hantu hacukutse hahoraga hanyibutsa ko ibyo nakoze byari ubupfapfa.”—Diane. *
“Natombokeye papa ndamubwira nti ‘uri umubyeyi mubi,’ ubundi nkubitaho urugi. Ariko mbere yo gufunga urugi, nabonye papa agize agahinda kenshi, nicuza impamvu mubwiye ayo magambo.”—Lauren.
Ese ibyabaye kuri Lauren na Diane byigeze bikubaho? Niba byarakubayeho, iyi ngingo ishobora kugufasha.
ICYO WAGOMBYE KUMENYA
Kugaragaza uburakari bigutesha agaciro. Briana ubu ufite imyaka 21, yaravuze ati “numvaga ko abantu bagomba kunyemera uko ndi, bakamenya ko ndi umunyamujinya. Icyakora natangiye kubona ko iyo abantu barakaye ntibamenye kwifata bamera nk’abasazi, nza gusanga nanjye ari uko abandi bambona.”
Bibiliya igira iti “umuntu urakara vuba akora iby’ubupfapfa.”—Imigani 14:17.
Uburakari bushobora gutuma abantu bakwitarura. Daniyeli ufite imyaka 18 yaravuze ati “iyo ugaragaje uburakari bigutesha agaciro n’icyubahiro.” Elaine w’imyaka 18 na we ni uko abibona. Yaravuze ati “umuntu ugaragaza uburakari nta wifuza kumwegera, ahubwo abantu baramutinya.”
Bibiliya igira iti “ntukagirane ubucuti n’umuntu ukunda kurakara, kandi ntukagendane n’umuntu ukunda kugira umujinya mwinshi”— Imigani 22:24.
Ushobora kugira ucyo uhindura. Sara w’imyaka 15 yaravuze ati “ibintu uhura na byo bishobora kukurakaza, si ko buri gihe ushobora kubyirinda. Icyakora ushobora guhitamo uko wakwitwara mu gihe bikurakaje. Ntibyaba bikwiriye ko utomboka.”
Bibiliya igira iti “utinda kurakara aruta umunyambaraga, kandi umenya kwifata aruta uwigarurira umugi.”—Imigani 16:32.
ICYO WAKORA
Ishyirireho intego. Aho kuvuga uti “ni uko nteye,” ishyirireho intego yo kugira icyo uhindura mu gihe runaka, urugero nko mu mezi atandatu. Muri icyo gihe cyose uzajye wandika aho ugeze wikosora. Igihe cyose ugaragaje uburakari, jya wandika (1) icyabaye, (2) uko wabyitwayemo, (3) uko wagombye kuba witwaye n’impamvu. Hanyuma, ishyirireho intego yo kuzabyitwaramo neza ubutaha nihagira ukurakaza. Inama: Jya wandika nanone aho witwaye neza, n’ukuntu wumvaga umeze neza nyuma yo kwifata ntugaragaze uburakari.—Ihame rya Bibiliya: Abakolosayi 3:8.
Ntukihutire kurakara. Niba hari ikintu kikurakaje cyangwa umuntu ukurakaje, ntugahite uvuga ikikujemo cyose. Ahubwo ujye ureka hashire akanya. Niba ari ngombwa jya ufata akanya wiruhutse. Erik ufite imyaka 15 yagize ati “iyo niruhukije bituma ntekereza mbere yo kugira icyo mvuga cyangwa nkora, cyazatuma nicuza nyuma yaho.”—Ihame rya Bibiliya: Imigani 21:23.
Jya usuzuma impamvu nyoroshyacyaha. Hari igihe ushobora kurakara kubera ko wibanze ku byakubabaje gusa. Ariko kandi, jya ugerageza no kureba ingaruka byaba byagize ku bandi. Umukobwa witwa Jessica yaravuze ati “nubwo umuntu yaba agaragaje ko atagira ikinyabupfura, akenshi mba nshobora kubona impamvu yatuma niyumvisha icyabimuteye.”—Ihame rya Bibiliya: Imigani 19:11.
Ujye wigendera mu gihe bibaye ngombwa. Bibiliya igira iti “ujye wigendera intonganya zitaravuka” (Imigani 17:14). Nk’uko uwo murongo w’Ibyanditswe ubigaragaza, hari igihe guhunga umuntu ufite uburakari bwinshi biba byiza. Ku bw’ibyo, aho kugira ngo ukomeze gutekereza ku byabaye ari na byo bituma urushaho kurakara, ujye ushaka ikindi wakora. Umukobwa witwa Danielle yaravuze ati “nabonye ko gukora siporo bituma ntuza, uburakari bukagabanuka.”
Jya wirengagiza ibyabaye. Bibiliya igira iti “nimurakara, ntimugakore icyaha. Amagambo yanyu muyabike mu mutima . . . , maze mwicecekere” (Zaburi 4:4). Zirikana ko kumva ko ugomba kugaragaza uburakari atari bibi. Icyakora aho ikibazo kiri, ni ukumenya uko biri bugende nyuma yaho. Uwitwa Richard yaravuze ati “ntukemere ko abantu bakurakaza, kuko byatuma bakubahuka. Jya ugaragaza ko uri umuntu mukuru wirengagize ibyabaye.” Nubigenza utyo, uzaba ushobora gutegeka uburakari bwawe, aho kugira ngo abe ari bwo bugutegeka.
Imana ibishoboze, kuko ngira uburakari bukabije bigatuma mvuga amagambo adakwiriye kandi ndabashimiye ku nama muduhaye.


text:
Itangazo rivuga ishyirwaho ry’uru rwego kuri uyu wa 1 Kanama 2018, ryashyizweho umukono na Perezida w’inama y’Abepisikopi Gatolika mu Rwanda, Musenyeri Philippe Rukamba; Umwepisikopi Mukuru w’Itorero Angilikani mu Rwanda, Laurent Mbanda; Mufti w’u Rwanda, Sheikh Hitimana Salim; Perezida w’Inama y’Abaporotesitanti mu Rwanda, Musenyeri Samuel Kayinamura na Musenyeri Birindabagabo Alexis uyobora Peace Plan.
Ishingwa ry’urwego ruhuza aya madini rifite intego eshatu zirimo gushyiraho uburyo bwo kwigenzura mu madini; gutanga inama no gufasha leta mu ishyirwaho ry’amabwiriza agenga imikorere n’imikoranire yayo no gukora ubuvugizi imbere muri aya madini no mu zindi nzego.
Mu kiganiro na IGIHE, Perezida w’Inama y’Abepisikopi mu Rwanda, Musenyeri Philippe Rukamba, yasobanuye ko urwo rwego rutazivanga mu miyoborere y’idini cyangwa itorero runaka, ahubwo igishyizwe imbere ni ukujya inama n’ubuvugizi ku kintu iki n’iki kugira ngo imikoranire y’amadini yorohe, yaba hagati yayo ndetse na leta.
Agendeye ku biherutse kuvugwa cyane mu madini mu Rwanda ku ifungwa ry’insengero, Musenyeri Rukamba yavuze ko iyo iri huriro riza kubaho, byari koroshya imikoranire na leta.
Yagize ati “Ndakeka ko bajyaga kutubaza, ubu ikintu kigaragara ni uko no kugira ngo ubaze, ubaza idini rimwe cyangwa itorero runaka ariko ndakeka ko twajyaga kwicara bakatubwira bati ‘twebwe dufite uyu murongo wo kugira ngo ibintu bimere neza, abantu bagomba kugira aho basengera hameze neza’, mbese ibyo banditse nyuma basaba [leta], twajyaga kwicara, tukaganira mbere ntibibe ibintu bitwituyeho.”
Muri uko kwigenzura, Musenyeri Rukamba yanavuze ko batazasiga inyuma guhwiturana ku madini ashobora kwigisha yibasira abandi.
Yagize ati “Hari ibintu byo kwigenzura hagati yacu n’imikoranire, tuzajya tuganira, tuvuge tuti ‘ariko wowe ibyo ukora si byo, vuga ibyawe, vuga uko utekereza, vuga iby’ukwemera kwawe ariko si ngombwa kubanza gutuka abandi, kubavuga nabi nta kamaro kabyo.’”
Abayobozi b’ayo madini n’amatorero banashyizeho abagize urwo rwego by’agateganyo, bafite inshingano yo gutegura amategeko shingiro n’amategeko ngengamikorere yarwo no kuyandikisha mu buyobozi bubifitiye ububasha.
Abigize ihuriro ry’uru rwego rwashyizweho ni abakuru b’amadini n’amatorero, baramutse banavuyeho ababasimbuye nibo bazajyamo.


text:
Nizeyimana Kassim ukoresha Rugabisha muri muzika, yasoye indirimbo yise Hero mama, aho aba ataka ubutwari bw’ababyeyi b’abagore, kuri we ngo ni ingenzi cyane kandi atewe ishema n’ubutuma yatanze mu ndirimbo ye.
Ku bwa Rugabisha ngo yumva atangazwa cyane n’ubutwari bw’ababyeyi b’abagore ukuntu bagira ukwihangana no kuzuzanya umutuzo inshingano zabo za buri munsi, aha ni ho ahera avuga ko ari intwari n’ingenzi mu buzima bwa muntu nk’uko yabigarutseho mu kiganiro n’umunyamakuru wa NONAHA.com.
Uyu musore ubusanzwe ufata icyamamare Chris Brown ho icyitegererezo, akenshi ngo iyo ahimba indirimbo yibanda ku buzima abantu babamo buri munsi, yagize ati ’’Mu buzima bwa muzika yanjye nkunda kwibanda ku ndirimbo zivuga ku buzima bwa buri munsi tubamo, kuri ubu mfite indirimbo Hero Mama, aho mba ngaruka ku butwari bw’ababyeyi cyane cyane b’abagore, kuko usanga ari inkingi ya mwamba mu buzima bwa muntu, mu nshingano z’urudaca baba bafite zo kuturera kuva tukiri impinja kugeza ahari ubwana haje ubwanwa, mbese babigiramo uruhare rutagereranywa, kandi ndahamya ko ubu butuma kuri ba mama ntabwo ari njye gusa wabihamya ni benshi twabyumva kimwe, iyi ndirimbo izagenda ibibutsa rwa rukundo, kandi n’ababyeyi ndumva izabatera imbaraga’’
Rugabisha aririmba mu njyanya ya Afro HipHop, kandi ngo aje gukora umuziki by’umwuga.
Ku bijyanye n’imbogamizi, Rugabisha asanga zikiri nyinshi ku bahanzi cyane cyane bakizamuka nk’amikoro abafasha gukora ibihangano no kubimenyekanisha, gusa ngo n’ubwo bimeze gutyo ntibatuma impano zabo zizima kuko bakora uko bashoboye bagakora.
Ku butumwa aha ababyeyi bafite abana bafite impano zitandukanye, ariko bababera imbogamizi bafata gukora muzika nk’uburara ku bantu bakiri bato, yagize ati ’’Ababyeyi ntibakwiye gupfobya impano y’abana babo kuko iyo mpano ishobora kuba ari yo mahirwe ye yamufasha no kubaho mu buzima bw’ahazaza.’’
Ku bahanzi bagenzi be, Rugabisha avuga ko byaba byiza barushijeho gusenyera umugozi umwe, bafatanya kandi bigira ku bahanzi bo mu bindi bihugu byateye imbere muri muzika.